Trump pripustil, že jeho agresívna politika proti Číne môže Američanov bolieť

Prezident trvá na tom, že je potrebné urobiť poriadok s praktikami Pekingu.

WASHINGTON. Americký prezident Donald Trump v utorok pripustil, že jeho agresívna obchodná politika proti Číne môže Američanom priniesť "ekonomickú bolesť". Ale trval na tom, že je potrebná na dosiahnutie dôležitejších dlhodobých výhod. A hoci tvrdil, že sa nebojí recesie, zvažuje nové zníženie daní na podporu hospodárskeho rastu. Prezident vyhlásil, že až čas ukáže, či boli clá dobré, alebo nie. Podľa neho je však potrebné urobiť "poriadok" s praktikami Číny, a že nemal na výber, iba uvaliť clá, ktoré zasiahli aj americké firmy, finančné trhy a podľa niektorých signálov aj amerických spotrebiteľov. Trump si však nemyslí, že USA hrozí recesia a domnieva sa, že rozmach ekonomiky by mohol pokračovať, keby Federálny rezervný systém (Fed) znížil svoju referenčnú úrokovú sadzbu. Zároveň však uviedol, že uvažuje o dočasnom znížení dane zo mzdy a o indexácii na infláciu federálnych daní zo zisku z investícií. Tieto kroky by mali stimulovať rýchlejší rast. Bagatelizoval pritom tvrdenia, že tieto úvahy naznačujú slabnúcu ekonomiku. Americká ekonomika sa po viac ako desiatich rokoch rastu javí ako zraniteľná. Výroba klesla a dôvera spotrebiteľov sa zhoršila v reakcii na obchodný spor s Čínou. V súkromí Trump a jeho poradcovia prejavili obavy z väčšieho spomalenia ekonomiky a možnej recesie v čase, keď sa prezident bude snažiť o znovuzvolenie. Trump tento mesiac otriasol trhmi s akciami a dlhopismi, keď oznámil plány na zavedenie desaťpercentnej dane z čínskeho dovozu v hodnote 300 miliárd USD (270,86 miliardy eur). Reakcia trhu naznačila, že recesia by mohla byť na obzore a viedla Trumpa k odkladu ciel na niektoré produkty. Nové kolo colných poplatkov má platiť od 1. septembra. Prezident vytrvalo argumentuje, že bremeno ciel leží výlučne na Číne, ale jeho najnovšie slová tieto tvrdenia podkopávajú. Svetová ekonomika sa v posledných mesiacoch spomaľuje a nedávne výkyvy na akciových trhoch vyvolali obavy, že ani americká ekonomika nie je imúnna. Nový prieskum začiatkom týždňa ukázal, že veľká väčšina ekonómov očakáva jej pokles do roku 2021. Trump sa pri hľadaní riešenia zrejme znovu sústredí na tlak na Fed, aby znížil úrokové sadzby. Americkí prezidenti sa vo všeobecnosti vyhýbajú verejnej kritike Fedu, ktorý plní úlohu centrálnej banky. Trump však nepreukázal žiadnu snahu tento trend nasledovať a namiesto toho odporučil Fedu, aby v najbližších mesiacoch znížil kľúčový úrok "minimálne o jeden percentuálny bod".


Odložené voľby v Nigérii sa budú konať v sobotu

Voľby sa mali konať 16. februára, päť hodín pred začiatkom hlasovania ich odložili.

ABUJA. Odložené nigérijské prezidentské a parlamentné voľby sa budú konať tento víkend, vyhlásila vo štvrtok volebná komisia. Dodala, že ďalší odklad už nebude. Nezávislá národná volebná komisia (INEC) oznámila odklad volieb o týždeň minulú sobotu 16. februára, len päť hodín pred začiatkom hlasovania. Vyvolalo to všeobecný hnev ľudí v najľudnatejšej africkej krajine, pripomenula tlačová agentúra AFP. Ako príčina odkladu boli uvedené logistické problémy s doručením hlasovacích lístkov a volebných materiálov. Tieto problémy vtedy vyústili do príkazu stanoviť nový termín volieb tak, aby sa hlasovacie lístky a ostatné dokumenty stihli pripraviť a doručiť. Predseda INEC Mahmúd Jakubu na tlačovej konferencii v hlavnom meste Abuja informoval o aktuálnom stave príprav a vyhlásil, že komisia "hladko smeruje" k víkendovým voľbám. Volebné materiály už doručili do 19 z 36 štátov Nigérie a do Federálneho teritória hlavného mesta Abuja. Všetky štáty okrem jedného dostanú materiály do záveru štvrtka, dodal Jakubu. "Chcem vás ubezpečiť, že voľby sa v uskutočnia v sobotu (23. februára)," uviedol predseda volebnej komisie Jakubu. Doplnil ešte: "Komisia nepredpokladá, že nastane odklad volieb naplánovaných na 9. marca." Na mysli mal voľby guvernérov jednotlivých nigérijských štátov, ktoré boli takisto preložené z 2. marca o týždeň. Prezident Muhammadu Buhari sa v sobotňajších voľbách uchádza o druhé funkčné obdobie. Registrovaných voličov je niečo vyše 84 miliónov. Nigérijské hlavné politické strany sa navzájom obviňujú, že sa konkurencia spriahla s INEC, aby voľby spoločne zmanipulovali. Zároveň sa obviňujú zo sabotáže. Hlavná opozičná Ľudová demokratická strana (PDP) obvinila vládnu stranu Všepokrokový kongres (APC) zo snahy využiť aj mŕtvych voličov, cudzincov a zmanipulovať zoznam voličov. INEC poprela akékoľvek politické zasahovanie. Všetky strany a kandidáti podpísali dohodu, že sa budú usilovať o pokojné voľby a budú rešpektovať voličov aj počty hlasov, ale od odkladu je badateľná zmena v ich rétorike. PDP sa postavila najmä proti Buhariho výzve, aby bola polícia a armáda "nemilosrdná" voči manipulátorom s hlasmi a zlodejom volebných urien.


Oxlade-Chamberlain odišiel z Arsenalu k veľkému rivalovi

Za 38 miliónov eur sa stane súperom bývalých spoluhráčov v boji o titul.

LONDÝN. Anglický futbalový stredopoliar Alex Oxlade-Chamberlain sa stal definitívne hráčom FC Liverpool. Arsenalu Londýn zaplatil cca 38 miliónov eur. Informáciu potvrdili oba kluby na svojich webových stránkach. Dvadsaťštyriročný anglický reprezentant, ktorý uprednostnil Liverpool pred Chelsea, by mal podpísať s liverpoolskym klubom šesťročný kontrakt. Vo štvrtok absolvoval Oxlade-Chamberlain lekársku prehliadku a po Mohamedovi Salahovi, Andrewovi Robertsonovi a Dominicovi Solankeovi sa stal ďalšou letnou posilou Liverpoolu.


V Nemecku odstavili blok jadrovej elektrárne, príčinou bola porucha ventilu

Po objasnení príčin poruchy by blok mali uviesť opätovne do prevádzky v nasledujúcich dňoch.

GUNDREMMINGEN. Technická porucha viedla v pondelok k odstaveniu jedného bloku jadrovej elektrárne v Gundremmingene v nemeckej spolkovej krajine Bavorsko.Ako informovalo internetové vydanie denníka Bild s odvolaním sa na zástupcov prevádzkovateľa elektrárne, pri záverečnej kontrole bezpečnostných a pretlakových ventilov sa zistilo, že jeden z celkove 11 nachádzajúcich sa v kontajnmente (železobetónový obal okolo reaktora) sa síce dal riadne otvoriť, nie však opätovne uzavrieť.V reakcii na to blok B elektrárne riadne odstavili.Incident je predmetom vyšetrovania, informovaný bol aj príslušný úrad pre dohľad nad jadrovými elektrárňami.Po objasnení príčin poruchy a prípadnej nutnej oprave by blok mali uviesť opätovne do prevádzky v nasledujúcich dňoch.Nehoda, ktorú bolo v súlade s nemeckou legislatívou nutné nahlásiť, nepredstavovala žiadnu hrozbu ani pre zamestnancov elektrárne, ani pre jej okolie.


V Rumunsku sa do poľa zrútila stíhačka, pilot je v bezvedomí

Stíhacie lietadlo MiG-21 ruskej výroby sa zrútilo krátko po štarte počas cvičného letu.

BUKUREŠŤ. V Rumunsku došlo v pondelok k havárii stíhacieho lietadla MiG 21, ktoré sa neďaleko prístavného mesta Konstanca zrútilo do obilného poľa. Pilot sa katapultoval. Hovorca Letiska Mihaila Kogalniceana v Konstanci pre agentúru AP uviedol, že viacúčelové stíhacie lietadlo MiG-21 ruskej výroby sa zrútilo krátko po štarte počas cvičného letu. Pilot sa z lietadla katapultoval a je v bezvedomí. Ďalšie informácie o jeho zdravotnom stave hovorca neposkytol. Lietadlo, ktorého trosky sa nachádzajú neďaleko dediny Nazarcea, začalo po dopade horieť a na miesto havárie boli vyslaní hasiči a zdravotníci. Rumunské vzdušné sily majú 35 lietadiel MiG-21, z ktorých 20 je letuschopných.


Aj vďaka Kováčovi bolo politické zlo porazené. Prečítajte si Kiskov príhovor

Pohreb Michala Kováča

Odišiel. Dlh ostal

Kiskov príhovor

Komentár

Dopravné obmedzenia

Fotogaléria

Nedá sa s čistým svedomím hovoriť o rešpekte k právu, spravodlivosti, k vlastnej republike, ak páchateľov štátom organizovaných zločinov chráni naďalej amnestia, povedal prezident.

BRATISLAVA. Žiaden ústavný činiteľ v krátkej histórii SR nemusel robiť také ťažké a bolestivé rozhodnutia ako prezident Michal Kováč. Aj vďaka jeho slovám a činom bolo politické zlo 90. rokov porazené. Počas zádušnej omše za zosnulého exprezidenta v bratislavskom Dóme sv. Martina to vo štvrtok povedala súčasná hlava štátu Andrej Kiska. "U nikoho iného nebol verejný záujem krajiny v takom príkrom rozpore s bezprostredným záujmom chrániť bezpečnosť, súkromie a povesť svojej najbližšej rodiny," povedal Kiska. Prezident pripomenul slová Kováča z roku 1994, ktorý vyhlásil, že sa mýli každý, kto si myslí, že prezident republiky sa dá zastrašiť alebo znechutiť a odradiť od plnenia svojej povinnosti, ku ktorej sa slávnostne zaviazal. "Keď tieto slová vyslovil, sám netušil, akej veľkej skúške svojho odhodlania bude už čoskoro čeliť. Pretože vládna moc sa nezastavila pred ničím, nakoniec ani pred únosom jeho syna," zdôraznil Kiska. Úradujúci prezident priznáva, že Kováča v súkromí nepoznal, a preto mu neprislúcha hovoriť v jeho mene. "Napriek tomu si myslím, že by si želal, aby som dnes hovoril o tom, čo ho trápilo najviac. S čím sa nevedel do konca svojho života zmieriť. Je pravdou, že od zápasu prezidenta Kováča o srdce a charakter našej krajiny uplynuli už dve desaťročia. Je pravdou, že zlo, s ktorým bojoval, sme politicky porazili. Ale ako spoločnosť sme sa s týmto zlom nedokázali vyrovnať," konštatoval Kiska. Pripomenul, že únos prezidentovho syna Michala Kováča ml., vražda dôležitého svedka a mnohé ďalšie zločiny, krivdy a neprávosti zostali nepotrestané. "Pocity hnevu, bezmocnosti či odhodlania však postupne vyprchali. Zostali spomienky a aj tie sa rok po roku pomaly strácali z verejných diskusií. Vlastne opäť nám ich naplno pripomenul až odchod človeka, ktorý je s vtedajším zápasom o budúcnosť Slovenska navždy spätý," podčiarkol prezident. Kiska je presvedčený, že naša povinnosť vyrovnať sa so zlom spred dvoch desaťročí naďalej trvá. "Čas, ktorý odvtedy uplynul, túto povinnosť nezahladil. Sme povinní vyrovnať sa s touto kapitolou histórie SR nielen preto, lebo to dlhujeme prezidentovi Michalovi Kováčovi. Ale preto, lebo to dlhujeme sami sebe, svojej krajine, našej spoločnosti," apeloval prezident s dôvetkom, že nikto z nás, kto je zodpovedný za správu vecí verejných, nemôže považovať zločiny mečiarizmu za minulosť, ktorej radšej treba dať pokoj. "Nedá sa s čistým svedomím hovoriť o rešpekte k právu, spravodlivosti, k vlastnej republike, ak páchateľov štátom organizovaných zločinov chráni naďalej amnestia, ktorá znemožňuje, aby sa zodpovedali pred súdom. Tento výklad právneho štátu je formálny. A aj dnes vidíme, k čomu vedie formálny výklad práva a spravodlivosti. K oslabeniu dôvery v štát a jeho inštitúcie," vyhlásila hlava štátu. Prezident pripomenul aj Kováčovu historicky prvú správu o stave SR z roku 1994. Varoval v nej napríklad pred korupciou, ktorá sa rozmáhala v celom štáte. Znepokojoval ho aj vývoj politiky, ktorú označil ako bojisko "s množstvom nikam nevedúcich súbojov, v ktorých mnohí strácajú súdnosť, vlastnú tvár i charakter". Hovoril aj o silnejúcej nedôvere k politikom, ktorá vedie k apatii a rozčarovaniu občanov. "Nie, nechcem tým povedať, že od čias prvej správy o stave republiky sa slovenská politika až tak nezmenila. Ale myslím si, že zápas o charakter Slovenska trvá, hoci v inom kontexte a s novými výzvami," upozornil Kiska. Hlava štátu uznáva, že minulosť zmeniť nedokážeme, ale je v našich silách napraviť krivdy minulosti. "Je v našich silách spravovať veci verejné tak, aby sme každý rok napísali lepšiu správu o stave republiky. Takto preukážeme rešpekt práve k ľuďom, ako bol prezident Michal Kováč. Nielen dnes, keď sa s ním lúčime, ale každý deň nášho života konkrétnymi činmi a správnymi rozhodnutiami," dodal Kiska. Kováčova rodina  neočakáva, že sa aktéri pohonu na prvú hlavu štátu za svoje skutky ospravedlnia, lebo takúto morálnu silu nemožno v nich očakávať. Je však zarážajúce, že niektorí sa stále tvária, akoby sa nič nestalo, akoby všetko to príkorie bolo len zanedbateľným detailom. Počas zádušnej omše to povedal jeho nevlastný brat a historik Dušan Kováč. "Pán prezident Andrej Kiska nazval Michala Kováča morálnym víťazom. Je to popis jeho heroického zápasu so zlom, so zlom spoločenským, ktoré sa však hlboko dotýkalo aj nás, jeho najbližších," povedal Dušan Kováč. Slová uznania, ktoré sa exprezidentovi dostávajú, podľa jeho nevlastného brata dokumentujú Michala Kováča ako významnú osobnosť zapísanú do moderných dejín Slovenska. "Michal Kováč to nemal ľahké, celý život nemal na ružiach ustlané. Jeho život bol zápasom o ľudské uplatnenie. Nezlomilo ho to, ostal dobrým a láskavým človekom," uviedol Dušan Kováč.  On aj celá rodina verí, že spravodlivá história povie o dobe, keď bol Michal Kováč hlavou štátu, úplnú pravdu. "Drahý náš Michal, ostane po tebe prázdne miesto, ktoré nikto nedokáže zaplniť. Verím, že ostaneš aj v mysliach a spomienkach občanov a natrvalo zapísaný v slovenských dejinách," dodal Dušan Kováč. Vážená smútiaca rodina, vážené smútočné zhromaždenie, drahí priatelia. Zišli sme sa tu dnes, pretože od nás navždy odišiel prvý prezident slobodnej a demokratickej Slovenskej republiky. Zišli sme sa tu, aby sme pánovi prezidentovi Michalovi Kováčovi vzdali našu úctu. Aby sme spolu s jeho najbližšími zdieľali smútok.Bolesť nad stratou človeka, ktorý ovplyvnil naše životy a nezľakol sa zodpovednosti za smerovanie našej krajiny. Naše životy sú súkromnými dejinami množstva našich rozhodnutí — drobných každodenných, aj zásadných, zlomových a osudových. Aj dejiny štátov, história úspechov a neúspechov krajín, sú dejinami našich rozhodnutí.Trúfam si povedať, že v krátkej histórii nášho súčasného štátu — Slovenskej republiky — žiaden ústavný činiteľ nemusel robiť také ťažké a bolestivé rozhodnutia ako pán prezident Kováč.U nikoho iného nebol verejný záujem krajiny, ktorému sa rozhodol slúžiť, v takom príkrom rozpore s bezprostredným záujmom chrániť bezpečnosť, súkromie a povesť svojej najbližšej rodiny. „Mýli sa každý, kto si myslí, že prezident republiky sa dá zastrašiť alebo znechutiť a odradiť od plnenia svojej povinnosti, ku ktorej sa slávnostne zaviazal,“ povedal prezident Michal Kováč v roku 1994. Keď tieto slová vyslovil, sám netušil, akej veľkej skúške svojho odhodlania bude už čoskoro čeliť. Pretože vládna moc sa nezastavila pred ničím — nakoniec ani pred únosom jeho syna. Neviem si predstaviť, aké hlboké pochybnosti museli pána prezidenta Kováča pri ochrane verejného záujmu trápiť. Aký veľký bol jeho obyčajný ľudský strach o svojich blízkych. Neviem si to predstaviť, ale viem, že aj vďaka slovám a činom Michala Kováča bolo politické zlo 90. rokov porazené. Aj vďaka jeho statočným rozhodnutiam, spôsobu, akým vykonával funkciu hlavy štátu, zostali dejiny samostatného Slovenska históriou slobodného a demokratického štátu, ktorý sa stal súčasťou zjednotenej Európy. Nepoznal som pána prezidenta v súkromí a neprislúcha mi hovoriť v jeho mene. Napriek tomu, hoci len na základe našich krátkych vzájomných stretnutí a rozhovorov si myslím, že by si želal, aby sme dnes hovorili o tom, čo ho trápilo najviac. S čím sa nevedel do konca svojho života zmieriť. Je pravdou, že od zápasu pána prezidenta Kováča o srdce a charakter našej krajiny uplynuli už dve desaťročia. Je pravdou, že zlo, s ktorým bojoval, sme politicky porazili. Ale ako spoločnosť sme sa s tým zlom nedokázali vyrovnať. Únos prezidentovho syna, vražda dôležitého svedka a mnohé ďalšie zločiny, krivdy a neprávosti zostali nepotrestané. Pocity hnevu, bezmocnosti či odhodlania však postupne vyprchali. Zostali spomienky a aj tie sa rok po roku pomaly strácali z verejných diskusií. Vlastne opäť nám ich naplno pripomenul až odchod človeka, ktorý je s vtedajším zápasom o budúcnosť Slovenska navždy spätý.Myslím si, že naša povinnosť vyrovnať sa so zlom spred dvoch desaťročí, naďalej trvá. Čas, ktorý odvtedy uplynul, túto povinnosť nezahladil. Sme povinní vyrovnať sa s touto kapitolou histórie Slovenskej republiky nielen preto, lebo to dlhujeme prezidentovi Michalovi Kováčovi. Ale preto, lebo to dlhujeme sami sebe, svojej krajine, našej spoločnosti. Nemôžeme — nikto z nás, ktorí sme zodpovední za správu vecí verejných — považovať zločiny mečiarizmu za minulosť, ktorej radšej treba dať pokoj. Nedá sa s čistým svedomím hovoriť o rešpekte k právu, spravodlivosti, k vlastnej republike, ak páchateľov štátom organizovaných zločinov chráni naďalej amnestia, ktorá znemožňuje, aby sa zodpovedali pred súdom. Tento výklad právneho štátu je formálny. A aj dnes vidíme, k čomu vedie formálny výklad práva a spravodlivosti. K oslabeniu dôvery v štát a jeho inštitúcie. Vážené smútočné zhromaždenie,jednou z právomocí prezidenta je podať každoročne správu o stave našej republiky. Prečítal som si tú historicky prvú správu o stave Slovenskej republiky, ktorú pán prezident Kováč predniesol v marci 1994.Varoval v nej napríklad pred korupciou, ktorá sa rozmáhala v celom štáte. Znepokojoval ho vývoj politiky — bojiska “s množstvom nikam nevedúcich súbojov, v ktorých mnohí strácajú súdnosť, vlastnú tvár i charakter.” Hovoril o silnejúcej nedôvere k politikom, ktorá vedie k apatii a rozčarovaniu občanov. Nie, nechcem povedať, že od čias prvej správy o stave republiky sa slovenská politika až tak nezmenila. Nie je to pravda a myslím si, že ani pán prezident Kováč by s takýmto hodnotením nesúhlasil. Ale myslím si, že jeho zápas o charakter Slovenska trvá, hoci v inom kontexte a s novými výzvami.Minulosť zmeniť nedokážeme, ale je v našich silách napraviť krivdy minulosti. Je v našich silách spravovať veci verejné tak, aby sme každý rok napísali lepšiu správu o stave republiky. Takto preukážeme rešpekt práve k ľuďom, ako bol prezident Kováč. Nielen dnes, keď sa s ním lúčime, ale každý deň nášho života konkrétnymi činmi a správnymi rozhodnutiami.Vážený pán prezident Michal Kováč,za Vaše činy, za Vaše zodpovedné rozhodnutia, za Váš zápaso budúcnosť našej krajiny Vám v mene všetkých občanov našej republiky ďakujem.Česť a úcta Vašej pamiatke.


Saková má problém s ochrankou

Toho istého policajta už dali vymeniť Gál, Čaputová aj Fiačan

BRATISLAVA. Ministerka vnútra Denisa Saková bude musieť riešiť problémy v štátnej ochranke, v ktorej si naďalej drží vplyv jej predchodca, exminister Robert Kaliňák. Minimálne traja ústavní činitelia sa totiž podľa Denníka N už sťažovali na konkrétneho ochrankára, ktorý má byť blízky Ladislavovi Odlerovi - bývalému dlhoročnému ochrankárovi Kaliňáka. Práve tohto policajta dal spomedzi svojich ochrankárov vymeniť minister spravodlivosti Gábor Gál, potom zvolená prezidentka Zuzana Čaputová a najnovšie už aj nový šéf Ústavného súdu Ivan Fiačan. "Medzi ústavným činiteľom a jeho ochrancom je potrebná dôvera a v tomto prípade pán minister pomerne rýchlo vyhodnotil, že v predmetnom vzťahu chýba,“ odôvodňovala výmenu Gálova hovorkyňa Zuzana Drobová. Čaputová dôvody výmeny bližšie nekomentovala, keďže ide o otázku bezpečnosti prezidentky. Jej hovorca v piatok iba potvrdil, že členov ochranky už má vymenených. Ministerka vnútra Denisa Saková odkázala, že daného policajta zatiaľ nie je dôvod nejako osobitne riešiť. "Ide o policajta, ktorý spĺňa všetky kritériá na funkciu policajta ochrancu a nie je v žiadnom príbuzenskom pomere s pánom Odlerom," vyhlásilo tlačové oddelenie rezortu. Opakované výmeny protežovaného policajta sú podľa Denníka N len jedným z prejavov toho, že Úrad pre ochranu ústavných činiteľov prestáva fungovať a zúri v ňom vnútorná vojna. Tá sa vraj začala po príchode nového šéfa úradu Radoslava Štrbu, ktorý sa na post dostal po vlaňajšej kauze únosu Vietnamca. Po tej musel odísť predošlý šéf ochranky Peter Krajčírovič. Z toho sa stal šéf odboru, ktorý velí osobným ochrancom. Za neformálneho šéfa úradu sa považuje Odler, ktorý je oficiálne zástupcom riaditeľa. Príslušníci úradu sa sťažujú na neprimerané zaobchádzanie zo strany nadriadených, ktoré sa prejavuje najmä pri výcviku, ktorý hraničí so šikanovaním. Vedúca trojica mužov má vyvíjať nátlak najmä na nepohodlných policajtov. O reakciu požiadal denník SME ministerstvo vnútra. Zatiaľ neodpovedalo. Saková pôvodne pre Denník N povedala, že vec posunie inšpekcii a ďalším kontrolným orgánom v prípade, "pokiaľ policajti poukážu na konkrétne nedostatky v riadiacej činnosti nadriadených". Viacerí poslanci sa však už ozvali, že Sakovú budú žiadať o vysvetlenie diania v ochranke a nevylučujú ani zvolanie mimoriadneho palramentného výboru pre obranu a bezpečnosť. Napätie vnútri ochranky je podľa šéfky poslaneckého klubu OĽaNO Veroniky Remišovej znakom toho, že Saková svoju funkciu nezvláda. "Je neprípustné, aby sa favoriti bývalého ministra Kaliňáka správali k podriadeným policajtom spôsobom, akým fungujú silové zložky iba v totalitných štátoch," vyhlásila Remišová. Dodala, že ministerka namiesto toho rieši zabezpečovanie ochranky pre expremiéra Roberta Fica. Ten ju má mimoriadne pridelenú už od svojho odchodu z premiérskeho postu. Konkrétne návrhy na riešenie situácie v Úrade pre ochranu ústavných činiteľov očakáva od Sakovej aj Milan Krajniak zo Sme rodina.


ZDRAVIE PÄŤDESIATNIKOVPôstne dni omladzujú telo a ducha

Stravovanie

Kofeín

Alkohol

Fajčenie

O modernom návrate k zvyklostiam predkov, ktorí sa pôstom čistili, liečili a regenerovali a nabíjali energiou.

Postiť sa neznamená hladovať, ako sa mnohí mylne domnievajú. Postiaci sa ľudia sami z vlastnej vôle alebo v duchu určitej koncepcie (medicínskej či inej) na istý čas výrazne obmedzujú príjem obvyklej „klasickej“ potravy a neprejedajú sa. Pôst nie je nijaká výstrednosť, je to len jeden z mnohých variantov stravovania a kto ho robí správne, netrpí pocitom hladu, zlou náladou či stratou výkonnosti. Tí, čo absolvovali pôst, hovoria o nových pocitoch sviežosti a činorodosti. Nejde len o túžbu schudnúť či zlepšiť si postavu. Päťdesiatka je vek striedmosti a kto sa naučí obmedzovať sa v jedle, zhadzuje zo seba aj duševnú záťaž. Jeho zmysly sa prebúdzajú a v hlave má dosť miesta na nové zážitky, vzdelávanie a šport. Lekári priznávajú určitý blahodarný vplyv dobrovoľného zníženia príjmu potravín. Po celé stáročia liečili choroby úpravou príjmu potravy a pôstom. Určité typy pôstnych a „protijedových“ (detoxikačných) kúr sú zdravé a zvyšujú koeficient zdravia, solídnej výkonnosti, trvalej sviežosti a udržania mladosti. Treba si však uvedomiť, že človek zapojený v plnom pracovnom procese nemôže veľmi experimentovať so svojím jedálnym lístkom. Zásady klasickej pôstnej kury sú náročné, takáto kúra vyžaduje čas a za určitých okolností znamená pre telo aj riadnu záťaž navyše. Dôležité je uvedomiť si, že postiť sa môžu len zdraví ľudia a bez lekárskeho dozoru by sa nikto nemal postiť dlhšie ako šesť dní. Preto je lepšie vyskúšať si najprv len istý druh krátkodobého pôstu, či skôr očisty, a až po vyhodnotení skúseností prejsť na náročnejší pôst. • Bolieva vás hlava alebo máte nejaké iné bolesti a ťažkosti? • Jedávate často v bufetoch rýchleho občerstvenia a máte radi vyprážané jedlá alebo kupujete predovšetkým priemyselne spracované potraviny? • Pijete pravidelne kávu, sladíte, doprajete si sladkosti aj počas dňa? • Máte nadváhu alebo sklony k prejedaniu sa? • Máte vysoký krvný tlak alebo zvýšenú hladinu krvného cholesterolu? • Máte alergiu na niektoré potraviny alebo iný druh alergie, ktorá sa prejavuje ako senná nádcha, vyrážky alebo astma? • Trpíte zahlienením alebo častými zápalmi v nose a krku? • Mávate zápchu alebo tráviace ťažkosti? • Užívate pravidelne lieky predpísané lekárom alebo si kupujete voľne predajné lieky a máte skúsenosti aj s užívaním „mäkkých“ drog? • Fajčíte cigarety, cigary alebo fajku? • Pijete pravidelne pivo, víno alebo tvrdý alkohol? • Cítite sa často unavení alebo vyčerpaní? Ak ste odpovedali kladne aspoň na jednu z predchádzajúcich otázok, ste perspektívnym kandidátom (kandidátkou) na ľahkú víkendovú detoxikáciu. Ak na dve, treba uvažovať o „monodiéte“. Pri troch kladných odpovediach je na mieste „klasický“ štyridsaťdenný pôst. • Začnite už v piatok ľahkou večerou v podobe šalátu so zálievkou z olivového oleja a citrónovej šťavy, s hnedou ryžou, prípade pšenom. Jedlo posypte čerstvými bylinkami. K tomu si môžete dopriať maximálne ovocie a jogurt. Uvoľnenie masážou, relaxačný kúpeľ alebo sprcha sú vítané. Choďte zavčasu spať. • V sobotu aj v nedeľu hneď po prebudení pite postupne vodu. V prvej hodine až 0,8 litra. Pokožku si vymasírujte kefou, osprchujte sa. Potom si chvíľu pocvičte (odporúčajú sa strečingové alebo jogové cviky). Na raňajky si dajte pohár zeleninovej šťavy. Na obed to isté, po ňom si doprajte nenáročnú polhodinovú prechádzku. Pite rôzne tekutiny. Znova sa dobre dajte vymasírovať, potom relaxujte. Na večeru si môžete dať štyri rôzne druhy zeleniny, napríklad na pare. Do postele poputujte opäť včaššie. • Do „normálneho“ stravovacieho života sa vracajte postupne. Keby ste sa hneď pustili do ťažkých jedál, mohlo by vás z nich nepríjemne nadúvať. • Nezabudnite, že súčasťou očisty je aj to, že nebudete piť alkohol, kávu ani fajčiť. Podobne ako víkendová očista má výhodu v tom, že trvá krátko, a teda nie je pravdepodobné, že sa dostavia vedľajšie účinky. Môžete jesť niekoľko jedál, ktoré sú zložené z jedinej potraviny. Mala by obsahovať škrob alebo pomaly sa uvoľňujúci cukor. Zníži sa množstvo toxínov, ktorými si zaťažujete telo. • Surová monodiéta: 1 a ½ kg zvoleného druhu surového ovocia alebo zeleniny denne. • Varená monodiéta: 1 až 1 a ½ kg zemiakov alebo do ½ kg suchej hmotnosti hnedej ryže, pohánky, alebo pšena. Potravinu varte vo vode, na tanieri ju môžete poliať čajovou lyžičkou olivového oleja a citrónovou alebo limetovou šťavou. Ovocie a zelenina vhodné pri monodiéte  Viete, že naša tráviaca sústava je pomalá a potravu spracúva príliš dlho? Trvá to niekedy až dvanásť hodín! Počas pôstu majú vnútornosti možnosť oddýchnuť si a upraviť svoje vnútorné pomery – „detoxikovať sa“. Pôst zároveň zlepšuje stav kože a vlasov, podporuje pokojný spánok a zvyšuje odolnosť proti stresu a infekciám, akými sú prechladnutie a chrípka. Ideálne je postiť sa dva až štyri razy do roka – podľa aktuálneho stavu. Tradičnými obdobiami pôstu sú začiatok jari a jesene, keď si potrebujeme posilniť telo na nastávajúce letné či zimné mesiace. Post však môžete držať aj na začiatku každej sezóny.


Raši popiera spojenie s tendrom v Kaliňákovej nemocnici

Bývalý minister zdravotníctva dvakrát dovolenkoval vo vile podnikateľa blízkeho víťaznej firme.

BRATISLAVA. Košický primátor a bývalý minister zdravotníctva Richard Raši zo Smeru odmieta, že by mal prepojenia na firmy, ktoré súťažili v predraženom tendri pre Nemocnicu sv. Michala v Bratislave. Zdravotnícke zariadenie patrí pod ministerstvo vnútra, ktoré vedie Robert Kaliňák zo Smeru. Na predražené verejné obstarávania v novej nemocnici s možnými prepojeniami na Rašiho upozornila v stredu nadácia Zastavme korupciu. Vybavenie, ktoré pre nemocnicu kúpil štát za takmer 23 miliónov eur, mohlo byť podľa nadácie aj o polovicu lacnejšie. Tender na nákup vybavenia nemocnice za 22,7 milióna eur organizovala firma Pro-tender. Jej šéf Peter Hložný je Rašiho spolužiak z košického Gymnázia na Šrobárovej ulici. Súťažné podklady si podľa nadácie vyzdvihlo 55 firiem, napokon súťažili len tri, E-BA tpz, Med Leader a Happy Trade. Zdroj: Nadácie Zastavme korupciu Nadácia zistila, že niektoré položky, ktoré nemocnici dodala víťazná firma E-BA tpz, boli výrazne predražené. "Defibrilátor Philips Heartstart XL kúpila Univerzitná nemocnica v Martine za 5994 eur s daňou. Nemocnica svätého Michala ich nakupovala 14 naraz a jediný stál 11 520 eur s daňou, čiže takmer dvojnásobok," spomína jeden z príkladov predraženia v svojom blogu nadácia. Otázky vyvolávajú aj prepojenia medzi šéfmi troch súťažiacich firiem, ktoré podľa nadácie siahajú až k Rašimu. Firmu E-BA tpz vlastní Karin Urbanová. E-mailová adresa s jej menom je aj kontaktnou adresou firmy Saar na elektronickom trhovisku. Na túto firmu má podľa reportéra Ivana Bradu z RTVS vplyv aj Juraj Frajt, šéf Stredoslovenského ústavu srdcovo-cievnych chorôb a bývalý vlastník firmy Med Leader, ktorá sa na súťaži tiež zúčastnila. Med Leader je podľa nadácie aj častým subdodávateľom pre Urbanovej E-BA tpz. Frajt má podľa nadácie vilu v chorvátskom mestečku Rogoznica. V minulosti v nej dovolenkoval aj Raši. "Jedným z dôkazov je fotografia v zníženej kvalite, na ktorej je na dvore pred touto vilou auto rodinnej príslušníčky Richarda Rašiho," píše nadácia v blogu. Dvojnásobnú dovolenku vo vile pre týždenník Trend potvrdil aj Raši. Za jednu noc podľa vlastných slov zaplatil tisíc kún, čo je takmer 133 eur. Keď bol Raši za prvej vlády Roberta Fica zo Smeru šéfom Univerzitnej nemocnice v Bratislave, dnešný šéf Nemocnice sv. Michala Marián Križko bol jeho námestníkom. "Akákoľvek snaha o prepojenie tejto témy na moju osobu je účelová a zavádzajúca," reagoval pre denníky SME a Korzár Raši. "Dištancujem sa od akýchkoľvek prepojení na uvedený tender." Nepriamo sa dištancoval aj od šéfa nemocnice. "Pán Križko sa stal námestníkom ružinovskej nemocnice oveľa skôr, ako som sa ja stal jej riaditeľom, takže nemohol byť mojím nominantom." K vzťahu s Frajtom sa nevyjadril nielen pre SME a Korzár, ale ani predtým pre týždenník Trend. "Materiál, s ktorým prišlo združenie Zastavme korupciu, má množstvo chýb, keď porovnávali úplne iné prístroje a tovary alebo prístroje s inou špecifikáciou a doplnkovou výbavou. V materiáli sú dokonca tovary, ktoré sme vôbec nekúpili," napísalo včera ministerstvo vnútra. Nemocnica podľa neho napríklad nekúpila žiadny vešiak za 360 eur, najdrahší bol vraj za sto eur. Lavička zas podľa ministerstva nestála 2100, ale len 728 eur. Tento text ste mohli čítať vďaka tomu, že platíte za obsah. Vážime si to.


Kyjev skončil skúšky modernizovaných raketových systémov

Raketové systémy Kub a Tor sa vracajú do bojového útvaru jednotiek protivzdušnej obrany.

KYJEV. Ukončenie skúšok modernizovaných protileteckých raketových systémov Kub a Tor oznámil vo štvrtok náčelník generálneho štábu ukrajinskej armády generál Viktor Muženko. Informovala o tom agentúra UNIAN. "Skúšky modernizovaných protilietadlových raketových systémov Kub a Tor sú ukončené a vracajú sa do bojového útvaru jednotiek protivzdušnej obrany v rámci našich pozemných síl," uviedol Muženko na Facebooku, kde zverejnil aj videozáznam z testov. Podľa Muženka tieto systémy umožnia vytvorenie nových jednotiek, zvýšia potenciál protileteckých raketových síl, ako aj systému protivzdušnej obrany ako celku.


Poľský exprezident Walesa pred voľbami podporuje opozíciu

Vládna strana Právo a spravodlivosť podľa neho ohrozuje demokraciu.

VARŠAVA. Bývalý poľský prezident a prodemokratický líder Lech Walesa sa rozhodol spojiť sily s opozíciou, aby pomohol zabrániť pravicovej vládnej strane zvíťaziť v nadchádzajúcej sérii volieb. Sedemdesiatštyriročný Walesa v sobotu vystúpil na stretnutí opozičných strán v Gdansku. Vládna strana Právo a spravodlivosť podľa neho ohrozuje demokraciu a je potrebné spoločne zasiahnuť, aby nezvíťazili v regionálnych a prezidentských voľbách.


Erdogan chce vládnuť pomocou dekrétov kým v Turecku nenastane pokoj

Výnimočný stav bol predĺžený už dvakrát, Erdoganovi umožňuje zavádzať zákony aj bez súhlasu parlamentu.

ISTANBUL. Výnimočný stav v Turecku sa skončí, len ak sa situácia upokojí a všetko sa dá do poriadku. Povedal to vo štvrtok turecký prezident Recep Tayyip Erdogan, ktorého citovali tamojšie médiá. Prezident podľa súkromnej televíznej stanice NTV uviedol, že vo svojej krajine bude vládnuť pomocou dekrétov, kým sa všetko neupokojí a nedá do poriadku. Erdogan však nenaznačil, kedy takáto situácia nastane, konštatovala agentúra DPA. Turecko vyhlásilo výnimočný stav v reakcii na júlový potlačený pokus o štátny prevrat, v súvislosti s ktorým tamojšie úrady následne prepustili zo štátnej služby tisíce ľudí a tisíce ďalších - vrátane desiatok novinárov - uväznili. Zo zosnovania pokusu o prevrat vláda obviňuje moslimského duchovného Fethullaha Gülena, ktorý žije v Spojených štátoch, a jeho prívržencov. Výnimočný stav bol od 15. júla predĺžený už dvakrát, pričom najnovšie platí do 19. apríla. Erdoganovi umožňuje zavádzať zákony aj bez súhlasu parlamentu.


Turecko znova vyzýva Saudskú Arábiu, aby v kauze Chášukdžího spolupracovala

Chášukdžího zavraždili po vstupe do priestorov konzulátu.

ANKARA. Turecký minister spravodlivosti Abdulhamit Gül vo štvrtok opäť vyzval Saudskú Arábiu, aby spolupracovala pri vyšetrovaní zabitia novinára Džamála Chášukdžího na saudskoarabskom konzuláte v Istanbule, a zdôraznil, že "nikto nemôže utiecť pred zodpovednosťou". Píše o tom agentúra AP. Gül zdôraznil, že saudskoarabský hlavný prokurátor napriek tomu, že strávil v Istanbule tri dni, na turecké otázky neodpovedal. Minister sa vyjadril len deň po tom, čo hlavný istanbulský prokurátor Irfan Fidan uviedol, že Chášukdžího uškrtili 2. októbra hneď po vstupe do priestorov istanbulského konzulátu, jeho telo následne rozštvrtili a zbavili sa ho. Turecko žiada Saudskú Arábiu o informácie ohľadom Chášukdžího pozostatkov, ktoré sa stále nenašli, ako aj o tom, kto riadil 15-členné "úderné komando", ktoré bolo podľa Ankary vyslané zavraždiť novinára. "Očakávame, že na tieto otázky dostaneme urýchlene odpoveď," povedal turecký minister spravodlivosti Abdulhamit Gül.


Nemeckí sociálni demokrati chcú, aby vláda garantovala výšku penzií do roku 2040

V starnúcej spoločnosti ide o drahý sľub.

BERLÍN. Nemecká kancelárka Angela Merkelová nesúhlasí s návrhom koaličných sociálnych demokratov, aby sa garantovalo, že dôchodky v krajine zostanú stabilné do roku 2040. Minister financií Olaf Scholz, zastupujúci vo vláde sociálnych demokratov, vyzval na garanciu výšky penzií až do roku 2040, čo je v starnúcej spoločnosti potenciálne drahý sľub. "Prosím, nevytvárajte neistotu," odkázala Merkelová koaličným sociálnym demokratom v rozhovore pre televíznu stanicu ARD.Na základe doterajšej dohody, ktorú uzavreli Merkelovej konzervatívci a stredoľavicoví sociálni demokrati, keď sa tohto roku spoločne ujali vlády, vláda garantuje, že penzie v Nemecku zostanú na terajšej úrovni 48 percent priemernej mzdy do roku 2025. Nemeckí konzervatívci poznamenali, že koalícia už zriadila odbornú komisiu, aby preskúmala budúci vývoj dôchodkov.


Do nájomného bývania smeruje v Európe čoraz viac investícií

BRATISLAVA. Nájomné bytové komplexy sú v súčasnosti druhým najväčším segmentom v investíciách do nehnuteľností v Európe. Čoskoro sa však môže stať, že sa stanú dominantnou kategóriou. Tvrdí to poradenská spoločnosť CBRE na základe výsledkov svojho nedávneho prieskumu. Investori z celého sveta vkladajú podľa CBRE do výstavby nájomných bytových súborov v Európe momentálne rekordné objemy kapitálu a významný príliv investícií smerujúcich do nájomného bývania sa dá očakávať aj na Slovensku.„Nájomné bývanie je v Európe rozvíjajúcim sa trhom s veľkým potenciálom ďalšieho rastu. V roku 2018 bolo v Európe do tejto oblasti preinvestovaných rekordných 57 mld. eur, ale v porovnaní s USA, ktoré majú najvyspelejší trh s nájomným bývaním na svete, je starý kontinent stále len trpaslíkom. Pre porovnanie, investície v USA vzrástli z 22 mld. USD v roku 2001 na 175 mld. USD v roku 2018, čím sa táto kategória stala dominantným realitným investičným sektorom. Vzhľadom na veľký apetít investorov a pretrvávajúcu nerovnováhu medzi dopytom a ponukou by Európa mohla nasledovať podobnú trajektóriu ako USA," uviedol šéf oddelenia CBRE pre prieskumy v kontinentálnej Európe Jos Tromp.CBRE zmapovala pôvod kapitálu v tomto segmente od roku 2011 až do roku 2018. Najväčší podiel, podľa ich zistení, majú stále európski investori, ich počet však klesá. V roku 2011 mali podiel 67 percent investícií, v roku 2018 bol už len 50 percent. Najaktívnejšími spomedzi mimoeurópskych investorov sú severoamerické spoločnosti. Tie svoj podiel zvýšili z 24 percent v roku 2011 na 44 percent v roku 2018. Najžiadanejšími cieľovými destináciami pre zahraničné investície do bytových komplexov boli mestá Berlín, Kodaň a Londýn, ktoré sú etablovanými trhmi pre tento typ bývania.Podľa CBRE sú medzinárodní investori pripravení investovať aj do rezidenčných nehnuteľností v strednej Európe. Významný príliv investícií smerujúcich do nájomného bývania sa tak dá očakávať aj na Slovensku. „Aj keď je zatiaľ podiel investícií do bývania stále malý, očakávame, že v najbližších rokoch sa bude výrazne zvyšovať. Na to, aby veľkí investori vstúpili aj na slovenský trh, však potrebujeme kvalitnejší produkt. Predpokladáme, že na slovenský trh začnú v rámci tohto sektora prúdiť inštitucionálne investície,“ dodal riaditeľ oddelenia investičných nehnuteľností CBRE pre strednú a východnú Európu Anthony Selman.CBRE Group so sídlom v Los Angeles je svetovou poradenskou spoločnosťou v oblasti realitných služieb a investícií. Pre CBRE na Slovensku pracuje viac ako 200 zamestnancov v Bratislave, Košiciach a Banskej Bystrici. CBRE poskytuje strategické poradenstvo a realizáciu predaja a prenájmu všetkých typov nehnuteľností, služby pre firmy, oceňovanie nehnuteľností, developerské služby, investičné poradenstvo, výskum a spravuje 23 komerčných a kancelárskych objektov.


Na vojakov v Pakistane útočili teroristi vycvičení v Iráne

Pakistan dúfa, že Irán bezodkladne prijme opatrenia proti jednotkám balúčskych teroristov.

ISLAMABAD. Ozbrojenci, ktorí vo štvrtok nadránom prepadli v pakistanskej provincii Balúčistán autobus a usmrtili 14 príslušníkov pakistanských ozbrojených síl, prišli do Pakistanu z Iránu, uviedol v sobotu pakistanský minister zahraničných vecí Šáh Mahmúd Kurajší, ktorého citovala agentúra AFP. Medzi obeťami štvrtkového incidentu, keď približne 20 ozbrojencov spustilo paľbu na autobus s príslušníkmi pakistanských bezpečnostných síl smerujúci do mesta Karáči, je desať príslušníkov vojenského námorníctva, traja príslušníci vzdušných síl a jeden člen pobrežnej stráže. Kurajší tiež povedal, že Pakistan má dôkazy, že "teroristické oddiely", ktoré útok uskutočnili, "majú výcvikové a logistické tábory na iránskom území ležiacom na hranici s Pakistanom". "Tieto dôkazy, na základe ktorých je možné podať žalobu, sme predložili Iránu po riadnom overení a identifikácii miest, kde sa uvedené tábory nachádzajú. Na živly zapojené do tohto útoku sme iránske úrady jednoznačne upozornili. Pakistan dúfa, že Irán bezodkladne prijme opatrenia proti týmto jednotkám balúčskych teroristov," povedal Kurajší v súvislosti s telefonickým rozhovorom s iránskym ministrom zahraničných vecí Mohammadom Džavádom Zarífom, s ktorým hovoril po štvrtkovom incidente. Balúčistán, ktorý je najväčšou a najnestabilnejšou pakistanskou provinciou ležiacou v blízkosti hraníc s Afganistanom a Iránom, je operačným priestorom viacerých džihádistických skupín vrátane Talibanu a al-Káidy. Okrem nich tam pôsobia militanti z radov etnických Balúčov, ktorých cieľom je vytvoriť v tejto časti Pakistanu autonómnu alebo nezávislú oblasť.


Naháč napadol policajtov na Štefunkovej ulici

Privolaní policajti sa snažili upokojiť agresívneho muža. Skončili s ľahkými poraneniami.

RUŽINOV. Privolaní policajti v obytnom dome na Štefunkovej ulici na Pošni sa pokúsili upokojiť agresívneho 33-ročného Rastislava K. Pobehoval po chodbe domu nahý a v byte rozbíjal zariadenie. Ako informoval bratislavský policajný hovorca Michal Szeiff, na výzvy polície nereagoval, na jedného člena hliadky zaútočil  päsťami do tváre a ľahko ho poranil. Druhý člen hliadky za použitia hmatov a chvatov sebaobrany chcel mužovi zabrániť v útoku, agresívny muž  fyzicky napadol aj jeho. Za použitia donucovacích prostriedkov ho preto obaja policajti spacifikovali. Muža vyšetrovateľ obvinil z útoku na verejného činiteľa a výtržníctva. Bratislavčan skončil v cele, prípad riešia v tzv. super rýchlom konaní. Hrozí mu trest až na päť rokov.


OĽANO vyzýva vládu, aby prestala zvýhodňovať bývalých príslušníkov ŠtB

Návrhom chcú priznať aspoň čiastkové jednorazové odškodnenie vo forme finančného príspevku politickým väzňom.

BRATISLAVA. Poslanci hnutia Obyčajní ľudia a nezávislé osobnosti (OĽANO) navrhli plošné 50-percentné zdanenie výsluhových dôchodkov pre bývalých zamestnancov štátnej bezpečnosti (ŠtB). Podľa poslancov patria výsluhové dôchodky strážcom demokracie a nie zločincom. OĽANO chce súčasne s týmto návrhom priznať aspoň čiastkové jednorazové odškodnenie vo forme finančného príspevku politickým väzňom a ich manželským partnerom vo výške tisíc eur. „Ani po 28 rokoch nie sme vysporiadaní so svojou minulosťou. Za éry komunistov bolo v Československu evidovaných 250-tísíc politických väzňov. Z nich vyše 240 popravili a viac ako 600 ich bolo umučených príslušníkmi ŠTB pri výsluchoch,“ uviedla predsedníčka Výboru NR SR pre ľudské práva a národnostné menšiny Erika Jurinová. Dodala, že cieľom navrhovaného zákona je odstránenie nespravodlivých výhod ľuďom, ktorí sa aktívne podieľali na perzekvovaní občanov. Podľa Jurinovej sa tento návrh zákona určite stretne s pochopením u ľudí, ktorí boli režimom postihnutí, no zároveň ho budú kritizovať tí, ktorí perzekúcie vykonávali. „Je načase ukončiť nespravodlivý a neúctivý stav v spoločnosti, kde tí, ktorí boli utláčateľmi a prenasledovali nevinných, mučili ich a popierali základné ľudské práva, poberajú dnes vysoké výsluhové dôchodky, a tí, ktorí konaním týchto osôb trpeli, majú extrémne nízke starobné dôchodky, keďže si na ne vo väzeniach a potom v minimálne platených zamestnaniach nemohli našetriť,“ povedala Jurinová s tým, že Slovensko by sa prijatím tohto návrhu zákona konečne pripojilo ku krajinám, ktoré sa aspoň čiastočne vyrovnali so svojou nedemokratickou minulosťou a siahli príslušníkom tajných služieb na ich výsluhové dôchodky. „Paradoxom je, že dnes dokážeme odškodňovať aj verejných činiteľov za to, že boli urazení na cti. Preto vyzývame vládu, aby prestala chrániť a financovať bývalých eštebákov, aby dbala viac na obete, ktoré tento režim vyprodukoval,“ dodala Jurinová. Ján Budaj sa vyjadril, že je jediným politickým väzňom spomedzi poslancov NR SR, a preto, aby nevzniklo podozrenie z konfliktu záujmov, deklaroval, že v prípade schválenia návrhu zákona venuje túto odmenu na pamiatku politických väzňov. „V prípade neschválenia budeme tento návrh predkladať opätovne, pretože táto krivda je do očí bijúca. Nemôžme čakať, kým všetci politickí väzni zomrú a potom im budeme stavať pomníky. Našou povinnosťou je vypočuť ich volanie po spravodlivosti ešte vtedy, keď sa jej môžu dočkať,“ dodal Budaj.


V mexickej regionálnej lige hráč zabil rozhodcu

MEXICO CITY. V regionálnej futbalovej lige v okolí mesta Santiago Tulantepec v strednom Mexiku došlo v nedeľu k veľkej tragédii. Päťdesiatpäťročný rozhodca zomrel na následky úderov do hlavy, ktoré mu spôsobil rozzúrený hráč. Arbiter bezprostredne pred útokom potrestal aktéra stretnutia za faul. Futbalistovi následne praskli nervy a svoju zlosť si vybil rovno na rozhodcovi. Agresor využil zmätok, ktorý v tej chvíli vznikol na ihrisku, a odvtedy po ňom údajne stále pátrajú.


Banky zarobili v priebehu dvoch mesiacov vyše 94 miliónov eur

Dvojmesačný zisk bankového sektora v medziročnom porovnaní poklesol o 19 percent.

BRATISLAVA. Bankový sektor dosiahol v prvých dvoch mesiacoch tohto roka čistý zisk 94,09 mil. eur. Ako ďalej vyplýva z údajov Národnej banky Slovenska (NBS), v medziročnom porovnaní je to pokles o 19 percent. Čisté úrokové výnosy, ktoré tvoria najväčšiu časť výnosov bankového sektora, sa nepatrne zvýšili o 0,09 percenta na 286,5 mil. eur. Čisté výnosy z poplatkov a provízií stúpli o 5,4 percenta na 94,1 mil. eur. Výraznejšie stúpla čistá tvorba rezerv a opravných položiek, a to z úrovne 9,14 mil. eur na 20,58 mil. eur. V minulom roku bankový sektor dosiahol podľa predbežných údajov centrálnej banky čistý zisk 640,3 mil. eur. Takto vykázaný zisk predstavuje podľa vyjadrení Národnej banky Slovenska tretiu najvyššiu hodnotu pre vykázaný zisk od začiatku pozorovania v roku 2009. Zisk za rok 2018 vrástol o 4,7 percenta. Z hľadiska dopadu štruktúry výnosov a nákladov na rast bilancie počas roka 2018 NBS prvýkrát od marca 2015 odpozorovala pozitívny vplyv čistého úrokového výnosu na rast čistého zisku. Pod rast čistého úrokového výnosu sa podpísal predovšetkým rast ostatných úrokových výnosov, ako aj pokles nákladov na úroky z cenných papierov. Od marca 2018 centrálna banka pozorovala rast nákladov na ostatné úroky. Čisté neúrokové výnosy klesli, keď sa v decembri 2018 medziročne znížili o takmer 30 percent. Pozitívne na rast čistého neúrokového výnosu vplývali podľa národnej banky výnosy z poplatkov a provízií a prijaté dividendy. Hlavným zdrojom poklesu čistého neúrokového výnosu bola ostatná prevádzková strata, ktorá plynula hlavne z osobitného odvodu vybraných finančných inštitúcií a príspevkov do rezolučného fondu. V roku 2017 dosiahol bankový sektor zisk 611,7 mil. eur. V medziročnom porovnaní to bolo zníženie o 17,5 percenta. Odhliadnuc od viacerých pozitívnych mimoriadnych vplyvov na ziskovosť, najmä v roku 2016, vzrástol čistý zisk roka 2017 medziročne o 8 percent.


Útok vzbúrencov v Konžskej republike neprežili desiatky ľudí

Najmenej 47 ľudí sa utopilo, keď sa pri útoku militantov pokúsili preplávať rieku.

KINSHANSA. Najmenej 47 ľudí sa utopilo, keď sa pri útoku militantov na severozápade Konžskej demokratickej republiky (KDR) pokúsili preplávať rieku. Informovala o tom v piatok agentúra DPA. Guvernér provincie Južné Ubangi uviedol, že vzbúrenci zo susednej Konžskej republiky zaútočili na pohraničné mesto Dongo. Jeho obyvatelia sa v obavách o vlastné životy pokúsili preplávať rieku Ubangi v drevených člnoch, z ktorých viaceré sa prevrátili. Z rieky sa doposiaľ podarilo vyzdvihnúť 47 tiel, pričom záchranné a pátracie operácie ešte neboli ukončené.


Vo francúzskom Lille sa šance nedočkal. Brankár Jakubech bude pôsobiť v Belgicku

KORTRIJK. Kariéra slovenského futbalového brankára Adama Jakubecha bude pokračovať v najvyššej belgickej súťaži. Jeho zamestnávateľ OSC Lille ho poslal na ročné hosťovanie do klubu K.V. Kortrijk. Dohoda zahrňuje aj opciu na trvalý prestup po konca sezóny. Podľa oficiálnej webstránky aktuálne šiesteho tímu Jupiler League absolvoval Jakubech v pondelok popoludní v novom mužstve lekárske testy a v utorok sa mal predstaviť na prvom tréningu. Bývalý brankár Tatrana Prešov či Spartaka Trnava bude v Kortrijku nosiť dres s číslom 21. Jakubech po zisku majstrovského titulu s Trnavou prestúpil v lete 2017 do francúzskeho Lille. Tam sa však popri Mikeovi Maignanovi nedokázal presadiť a zápasy sledoval len z lavičky náhradníkov. Za prvý tím OSC neodohral ani jeden zápas, šancu chytať dostával len v rezervnom mužstve. Kortrijk v minulej sezóne v Jupiler League neúspešne bojoval v play off o postup do Európskej ligy, v semifinále vyraďovačky vypadol so Charleroi. V novom ročníku mu po úvodných štyroch ligových kolách patrí šiesta priečka so ziskom siedmich bodov a skóre 9:6. Jeho konkurentom o miesto medzi tromi žrďami bude najmä Sébastien Bruzzese, ktorý odchytal všetky štyri doterajšie zápasy Kortrijku. "S Luísom Camposom, športovým riaditeľom Lille, sme sa dohodli, že by bolo pre Adama najlepšie, keby bol rok na hosťovaní. Oslovili sme kluby v Portugalsku, Dánsku, Belgicku, Holandsku," uviedol pre SITA hráčov agent Branislav Jašurek. "Vyšli nám tri zaujímavé ponuky, jedna z nich bola z Kortrijku, ktorý je od Lille vzdialený 30 kilometrov. Druhú ponuku sme mali z dánskeho Nordsjaellandu, kde bol predtým Stanislav Lobotka. Bolo to tiež veľmi zaujímavé, ale keď sme si to rozobrali na drobné, tak ku Kortrijku sa prikláňalo Lille, my aj Adam," pokračoval. "Aj keď bol Adam v uplynulej sezóne dvojka, nebola to preňho zlá sezóna. Bol v Lille, v klube, ktorý sa dostal do Ligy majstrov. V takom prípade je to však aj o šťastí, či sa do bránky dostanete alebo nedostanete. Keď brankárska jednotka neurobí chybu, nedostane červenú kartu, nezraní sa, tak je to ťažké. Nechceli sme ďalej čakať na nejakú náhodu. V Belgicku bude v pozícii, že bude bojovať o post jednotky. Teraz má rok na to, aby dokázal, že je to jeden z najlepších slovenských brankárov. Som presvedčený, že sa mu to podarí," doplnil Jašurek.


Slováci dlhujú vyše 36 miliárd eur

Slovensko sa stalo lídrom v zadlžovaní obyvateľstva v rámci celého regiónu.

BRATISLAVA. Finančné záväzky obyvateľov Slovenskej republiky k 31. marcu 2019 dosiahli celkovú výšku 36,6 miliardy eur. Ako vyplýva z analýzy spoločnosti CRIF - Slovak Credit Bureau (CRIF SK), ktorá zabezpečuje prevádzku Spoločného registra bankových informácií (SRBI) a Nebankového registra klientskych informácií (NRKI), 71,3 % celkového dlhu tvoria úvery na bývanie a viac ako štvrtinu, 28,7 % tvoria spotrebiteľské úvery. Zadlžený je každý tretí dospelý obyvateľ Slovenska. "Slovensko sa stalo lídrom v zadlžovaní obyvateľstva v rámci celého regiónu, a to aj napriek aktuálne sa znižujúcej dynamike rastu spotrebiteľských úverov," uviedol vo štvrtok na stretnutí s médiami v Bratislave Ján Budinský, konateľ spoločnosti. Ako ďalej vyplýva z údajov spoločnosti, koncom 1. štvrťroka 2019 boli v bankovom a nebankovom registri evidované úvery 1.434.946 obyvateľov Slovenska, pričom dlhy na bývanie malo 238.356 ľudí (16,6 % z celkového počtu dlžníkov) a spotrebiteľské úvery malo až 926.612 ľudí (64,6 % z celkového počtu dlžníkov). Obidva druhy úverov malo 269.978 osôb. Na Slovensku je 4.438.462 ľudí starších ako 18 rokov, čo znamená, že priemerná výška finančných záväzkov na jedného dospelého občana Slovenska dosahuje takmer 8250 eur. "Pokiaľ abstrahujeme od lákavých generalizácií a predstavíme si na jednej strane nevyhnutnosť zabezpečenia vlastného bývania ako podmienku stabilizácie na trhu práce i založenia rodiny a výchovy detí a na druhej strane životné náklady a výdavky, ktoré sú dnes realitou i štandardom, výška ani štruktúra dlhu nás neprekvapí. S istou mierou prípustného zjednodušenia môžeme konštatovať, že oba typy dlhov odrážajú realitu pomerne vysokých nákladov na život v spojení s nízkymi mzdami," uviedla sociologička Sylvia Porubänová. K 31. marcu 2019 prekročila suma úverov na bývanie 26 miliárd eur. Takmer dve tretiny finančných záväzkov na bývanie, 65,2 %, patrilo ľuďom vo veku od 30 do 44 rokov. Viac ako pätina dlhu, 21,6 % pripadalo na dlžníkov starších ako 45 rokov a 11,6 % dlhu na bývanie si čerpajú mladí vo veku od 25 do 29 rokov. Na najmladšiu vekovú skupinu dospelých do 24 rokov pripadalo len 1,6 % z dlhu na bývanie. Najvyššiu priemernú sumu na klienta vykázali ľudia vo veku 25 až 29 rokov (63.664 eur), naopak, najnižšiu ľudia vo veku 55 a viac (22.259 eur). Najvyšší podiel na dlhu na bývanie mali ľudia v Bratislavskom kraji (29,7 %), najnižší ľudia bývajúci v Banskobystrickom kraji (8 %).


Pánik dal gól a vyrovnal celú minulú sezónu, Budaj opäť vychytal víťazstvo

Do zostavy domácich sa po jednozápasovej pauze vrátil Marián Hossa.

NEW YORK. Slovenský hokejista Richard Pánik prispel v zámorskej NHL jedným gólom k triumfu Chicaga Blackhawks nad Torontom Maple Leafs 5:4 po nájazdoch. So šiestimi gólmi z rovnakého počtu zápasov sa tak osamostatnil na čele tabuľky strelcov profiligy. Pánik sa strelecky presadil proti svojmu bývalému tímu. Presne 88 sekúnd pred koncom tretej tretiny dorazil do bránky strelu Duncana Keitha a poslal duel do predĺženia. "Vždy sa snažím hľadať si správne miesto pred bránkou súpera. Odtiaľ sa dávajú góly a zatiaľ to vychádza. Takže na tom nebudem nič meniť," povedal slovenský útočník pre zámorské médiá. V nájazdoch potom rozhodol o triumfe domácich Artemi Panarin. Chicago pritom ešte necelé tri minúty pred koncom tretej tretiny prehrávalo o dva góly. "Som veľmi šťastný, že sa nám podarilo zvrátiť stav 2:4. Chutí to o to viac, že sa tak stalo v súboji s mojim niekdajším zamestnávateľom," zdôraznil Pánik. "Mali sme rozhodne šťastie, že sme dokázali tento zápas otočiť. V závere nám to tam spadlo," hodnotil kouč Chicaga Joel Quenneville. Do zostavy domácich sa po jednozápasovej pauze zavinenej menším zranením vrátil ďalší Slovák Marián Hossa a napriek štyrom streleckým pokusom sa do štatistík nezapísal. Pánik mal okrem gólu aj dva plusové body. Už teraz má na konte rovnaký počet bodov (6+2), aký zaznamenal v tridsiatich dueloch minulej sezóny. Má sľubne nakročené aj k prekonaniu svojej doteraz najproduktívnejšej sezóny v NHL, keď ešte v drese Toronta zaznamenal v sezóne 2014/2015 spolu 17 bodov (11+6). Za hostí pre zranenie v dolnej časti tela opäť nenastúpil obranca Martin Marinčin. Peter Budaj je prvým brankárom, ktorý v novej sezóne vychytal víťazstvo proti Vancouveru. Los Angeles pripravili Canucks prvú prehru vďaka triumfu 4:3 po nájazdoch. Budaj sa po zranení Jeffa Zatkoffa v sobotňajšom tréningu dostal do pozície aktuálnej jednotky tímu, pripísal si 22 úspešných zákrokov a v nájazdoch neinkasoval ani raz pri pokusoch Svena Bärtschiho, Alexandra Burrowsa a Brandona Suttera. Domáci síce viedli na začiatku druhej tretiny už 3:0, no Vancouver manko zmazal 34,4 sekundy pred koncom tretej časti hry. O dvoch bodoch pre Kings tak rozhodol Tanner Pearson až v nájazdoch. Detroit si pripísal štvrtý triumf za sebou, doma si tentoraz poradil so San Jose 3:0. Brankár Jimmy Howard sa zaskvel čistým kontom s 30 zásahmi a švédsky útočník Gustav Nyquist sa stal vďaka dvom gólom prvou hviezdou stretnutia. Slovák Tomáš Tatar si za takmer 19 minút na ľade pripísal štyri strelecké pokusy. San Jose prehralo tri z uplynulých štyroch zápasov. "Všade sme dnes boli neskoro," sťažoval sa tréner Pete DeBoer. "To si proti tak silnému súperovi nemôžeme dovoliť." Boston s kapitánom Zdenom Chárom nestačil doma na Montreal, ktorý je po víťazstve 4:2 lídrom Východnej konferencie. Slovenský obranca bol najvyťaženejším hráčom zápasu, na ľade strávil 24:35 min a mal aj tri neúspešné strelecké pokusy. Domáci príliš nepreverili brankára Careyho Pricea, ktorému na triumf stačilo 19 zásahov. "Chlapci hrali parádne v obrane, bola radosť to sledovať," pochválil spoluhráčov Price. Bostonu sa už tradične proti rivalovi doma nedarí, nezdolal ho už deväť zápasov v sérii. NHL - základná časť Góly: 46. Moore (Schaller, Acciari), 49. Spooner (Backes, Krejčí) - 32. Gallagher (Pacioretty, Galchenyuk), 38. Danault (Radulov, Pateryn), 48. Byron (Weber, Markov), 53. Mitchell. Brankári: Chudobin - Price, strely na bránku: 21:29, 17.565 divákov Góly: 25. Nyquist (Ericsson), 36. Nyquist (Sproul), 47. Athanasiou (Vanek). Brankári: Howard - Jones, strely na bránku: 32:30, 20.027 divákov Góly: 22. Ekblad (Jágr, Marchessault), 38. Harper (McKegg, MacKenzie), 45. Marchessault, 46. Harper (Petrovic), 47. Trocheck - 8. Comeau (Barrie, Duchene), 46. Duchene (Wiercioch, Söderberg). Brankári: Luongo - Varlamov, strely na bránku: 38:28, 14.326 divákov Góly: 4. Anisimov (Panarin, Kane), 32. Motte (Campbell, Keith), 58. Anisimov (Campbell, Panarin), 59. PÁNIK (Keith, Campbell), rozh. nájazd Panarin - 20. Bozak (Gardiner, Marner), 30. Nylander (Matthews, Zajcev), 39. Van Riemsdyk, 45. Nylander (Matthews). Brankári: Darling - Andersen, strely na bránku: 35:34, 21.735 divákov Góly: 52. Parenteau (Cammalleri, Zajac), 61. Hall (Henrique) - 21. Eriksson (Zucker). Brankári: Schneider - Dubnyk, strely na bránku: 32:29, 16.514 divákov Góly: 36. Neil - 23. Namestnikov (Palát, Stralman), 27. Stamkos (Namestnikov, Kučerov), 49. Killorn (Filppula, Garrison), 59. Filppula (Point). Brankári: Anderson - Vasilievskij, strely na bránku: 28:35, 15.918 divákov Góly: 25. Manning (Voráček), 28. Voráček (Provorov, Konecny), 36. Read (Provorov, Konecny), 38. Gostisbehere (MacDonald, Simmonds), 52. Simmonds (Gostisbehere, Giroux), 58. Voráček (Gostisbehere, VandeVelde) - 21. Faulk (Aho, Teräväinen), 24. J. Staal (Nordström, Aho), 39. Stempniak (Rask, Skinner). Brankári: Mason - Läck, strely na bránku: 27:30, 19.668 divákov Góly: 2. Eller (Orpik), 15. Ovečkin (Kuznecov, Orlov) - 23. Pirri (J. T. Miller, Clendening), 32. Vesey (Nash, Stepan), 35. Vesey (Zuccarello, Zibanejad), 60. Nash (McDonagh). Brankári: Holtby - Lundqvist, strely na bránku: 28:26, 18.506 divákov Góly: 37. Anderson (Jenner, Jones), 50. Hartnell (Karlsson, Werenski), 60. Calvert (Dubinsky). Brankári: Lehtonen - Bobrovskij, strely na bránku: 32:25, 18.532 divákov Góly: 4. Arvidsson (Subban, Ellis), 23. Fiala (Carle), 31. Järnkrok (Weber, Saros), 32. Fiala (Forsberg, Subban), 40. Arvidsson (Ribeiro, Forsberg) - 1. S. Wilson (Hörnqvist). Brankári: Saros - Fleury (41. Condon), strely na bránku: 30:35, 17.113 divákov Góly: 23. Versteeg (Bennett, Brouwer), 23. Ferland (Stajan), 50. Giordano (Wideman, Frolík), 56. Versteeg (Bennett, Wideman) - 7. Perron (Fabbri, Pietrangelo), 27. Perron (Pietrangelo, Bouwmeester), 33. Šťastný (Shattenkirk, Steen), 39. Berglund (Upshall, Jakupov), 47. Perron (Tarasenko), 60. Steen (Schwartz, Perron). Brankári: Johnson - Allen, strely na bránku: 27:40, 18.076 divákov Góly: 5. McNabb (Dowd, Brown), 19. Pearson (Brown, Martinez), 21. Brown (Kopitar), rozh. nájazd Pearson - 29. Granlund (Sutter, Hansen), 36. H. Sedin (D. Sedin, Larsen), 60. Edler (H. Sedin, Larsen). Brankári: BUDAJ - Markström, strely na bránku: 31:25, 18.230 divákov


Prieskum Medianu: Čaputovú by v druhom kole volilo vyše 60 percent

BRATISLAVA. V druhom kole by v prezidentských voľbách zvíťazila Zuzana Čaputová so ziskom 60,5 percenta. Jej súpera Maroša Šefčoviča by volilo 39,5 percenta. Vyplýva to z prieskumu agentúry Median SK pre verejnoprávnu RTVS. Čaputovú by podľa prieskumu podporili najmä mladší ľudia s vysokoškolským vzdelaním. Starší vo veku 65 a viac rokov a voliči s maturitou by volili skôr Maroša Šefčoviča. V druhom kole by podľa meraní agentúry išlo voliť 44 percent opýtaných. Agentúra robila prieskum v dňoch od 17. do 19. marca na vzorke 1014 opýtaných. Agentúra Focus už výsledky svojich meraní do druhého kola zverejňovať nebude. Svoje dáta má zverejniť až vo volebnú noc na televízii Markíza. V prvom kole zvíťazila Čaputová so ziskom 40,6 percenta. Šefčoviča, ktorého podporuje Smer, volilo 18,7 percenta voličov. Išlo o historicky najväčší rozostup medzi kandidátmi, ktorí postúpili do druhého kola.


Rok učenia predĺži život a fajčenie ukradne roky, ukázala veľká štúdia

Koľko času človek získa zhodeným kilom nadváhy alebo rokom štúdia naviac.

BRATISLAVA. O koľko rokov života vás oberie fajčenie, obezita či zlá genetika? Ku jasným časovým odhadom sa dopracovala nová štúdia v časopise Nature. Analýza veľkého množstva dát ukázala, o koľko si skracujú život tuhí fajčiari, ale aj koľko mesiacov života nás stojí každý kilogram váhy naviac. Výskumníci Edinburskej univerzity analyzovali 25 populačných štúdií o obyvateľoch Európy, Australázie a Severnej Ameriky. Vzorku tvorilo viac než 600-tisíc ľudí a súčasťou analýzy bola aj dĺžka života ich rodičov. „Sila veľkých dát a genetiky nám umožňuje porovnať vplyv rôznych správaní a chorôb z hľadiska stratených alebo získaných mesiacov či rokov života,“ vysvetľuje v tlačovej správe genetik Jim Wilson s tým, že dokážu rozlišovať medzi jednoduchou asociáciou a príčinným účinkom. Výskumníci sú presvedčení, že sa im prvýkrát podarilo potvrdiť vplyv genetických variácií na dĺžku života človeka. Život skracujú napríklad znaky, ktoré určujú predispozíciu k rozličným typom závislosti, prípadne chorobám. Za jednu z najnebezpečnejších genetických predispozícií považujú vedci práve sklon k závislosti od nikotínu. Môže totiž viesť k rakovine pľúc a iným pľúcnym ochoreniam. Pre fajčiarov majú aj jednu dobrú správu. Ak s cigaretami skoncujú, môže sa im stále podariť získať späť stratené mesiace či roky života. Analýza ukázala, aký zásadný vplyv môže mať na dĺžku života vzdelávanie. Účinok je natoľko výrazný, že v teoretickej rovine by si vysokoškolsky vzdelaní ľudia dokázali kompenzovať nie len prefajčené roky života, ale aj niektoré nepriaznivé genetické faktory. Hoci svoju genetickú výbavu zatiaľ zmeniť nedokážeme, štúdia hovorí jednoznačne. Ľudia, ktorí sa túžia dožiť najvyššieho možného veku, by sa mali vzdať cigariet, udržiavať si primeraný index BMI a rozhodne sa neuspokojiť iba so základnými vedomosťami. DOI: 10.1038/s41467-017-00934-5


Kanadské úrady radia, čo robiť, keď vám začne auto oblizovať los

Ku zvieraťu sa nemáte približovať bližšie ako na 30 metrov.

EDMONTON, BRATISLAVA. Miestna vláda a správa národných parkov v kanadskej provincii Alberta vydali upozornenie pred losmi, ktorí oblizujú zaparkované autá. Majitelia áut by sa k nim nemali približovať a mali by ich skúsiť odplašiť. Oblizujúce losy sa vyskytujú na parkoviskách pri turistických destináciách ako jazero Chester a priesmyk Burstall. Z áut chodia oblizovať posypovú soľ, ktorá sa na nich za jazdy nazbiera. "Všetky zvieratá prirodzene potrebujú prijímať soľ," vysvetľuje Doug Whiteside zo zoo v Calgary, a dodáva: "v divočine by mali zvieratá prijímať dostatok soli vo svojej bežnej potrave - môžu si však hľadať aj alternatívne zdroje, ako je posypová soľ na autách." Ak vlastník auta zistí, že mu los oblizuje auto, nemal by sa k nemu približovať. Bezpečná vzdialenosť na sledovanie losa je 30 metrov. Dospelý los môže vážiť okolo 450 kíl, takže aj tak ho človek zrejme nedokáže od auta odtlačiť. Môže skúsiť zatrúbiť na klaksón alebo aktivovať autoalarm. Správa parkov tiež na plagáte uviedla infolinku, na ktorej môžu šoféri nahlásiť agresívnych losov.


Messi ešte stále nie je zdravotne úplne v poriadku, proti Seville nenastúpi

BARCELONA. Argentínsky futbalista Lionel Messi nebude k dispozícii trénerovi FC Barcelona Ernestovi Valverdemu na nedeľný domáci zápas španielskej La Ligy proti Betisu Sevilla. Tridsaťdvaročný útočník už síce začal v stredu individuálne trénovať po zranení lýtka, no ešte nie je pripravený nastúpiť. Ako informovala agentúra AP, Messi chýbal v kádri Barcelony na nedeľný duel. Valverde nemôže stále počítať ani s Luisom Suarezom, ktorý má tiež problémy s lýtkom, absentuje aj Ousmanne Dembele pre zranenie stehenného svalu. Barcelona vstúpila do ligovej sezóny prehrou 0:1 v Bilbau.


Merkelová: Únia príjme protiopatrania proti americkým clám

Európski lídri sa podľa nemeckej kancelárky Angely Merkelovej nenechajú využívať v otázke obchodu.

BERLÍN. Nemecká kancelárka Angela Merkelová označila v nedeľu napätý summit skupiny G7 s prezidentom USA Donaldom Trumpom za "rozčarujúcu" i "deprimujúcu" skúsenosť, zdôraznila však že európski lídri sa nenechajú využívať v otázke obchodu. Merkelová v rozhovore v nemeckej verejnoprávnej televízii pripustila, že výsledky summitu "nie sú najlepšie", píše agentúra AP. "Hovorila som o rozčarovaní, čo je pre mňa už dosť," dodala kancelárka. Merkelová, francúzsky prezident Emmanuel Macron a ďalší lídri krajín G7 sa na summite v Kanade dostali s Trumpom do sporu okolo nedávno zavedených amerických ciel na oceľ a hliník, ako aj jeho rozhodnutia odstúpiť od tzv. jadrovej dohody s Iránom. Lídrom sa podarilo prijať spoločné vyhlásenie, v ktorom sa zhodli, že sa v niektorých otázkach nezhodujú, len aby sa Trump po odchode zo summitu od dokumentu dištancoval - odkazom na Twitteri. Merkelová uviedla, že "vziať to späť tvítom bolo, samozrejme, rozčarujúce a tiež trocha deprimujúce". Zdôraznila, že Európska únia príjme protiopatrenia proti clám Spojených štátov, ktoré sú podľa európskych lídrov v rozpore s pravidlami Svetovej obchodnej organizácie.


Znečistený vzduch kazí intelekt, stratiť možno roky vzdelania

BRATISLAVA. Toxický vzduch neubližuje len telu, významne škodí aj intelektu ľudí. Silno znečistené ovzdušie má na ľudí dokonca podobný efekt, ako keby stratili rok svojho vzdelania. Dokazuje to štúdia, ktorú publikoval časopis Proceedings of the National Academy of Sciences. Vedci dospeli k záveru na základe analýzy jazykových a matematických testov, ktoré podstúpili obyvatelia znečistených oblastí. Hoci sa štúdia zameriava na Čínu, jej výsledky sú relevantné pre celý svet. Znečistený vzduch totiž dýcha 95 percent svetovej populácie. Predošlé výskumy ukázali, že znečistený vzduch znižuje kognitívne schopnosti študentov. Tentokrát vedci skúmali efekt na celej populácii, pričom rozlišovali aj účinky na mužov a ženy. Ženy boli voči účinkom znečistenia odolnejšie. Príčinou sú pravdepodobne rozdiely vo fungovaní ženského a mužského mozgu. Najhorší účinok malo znečistenie na starších ľudí. Obzvlášť ohrození sú obyvatelia starší ako 64 rokov, muži a ľudia s nízkym vzdelaním. „Výpočty ukazujú, že v ich prípade môžu v dôsledku znečistenia prísť aj o niekoľko rokov vzdelania,“ vysvetľuje pre The Guardian člen výskumného tímu Xi Chen z Yaleovej zdravotníckej univerzity. Jazykové schopnosti ľudí utrpeli väčšie škody než matematické zručnosti. Výskumníci analyzovali jazykové a aritmetické testy, ktoré uskutočnili v rámci čínskych rodinných panelových štúdií na 20 000 obyvateľoch. Účastníci štúdie boli na začiatku štúdie starší než desať rokov a zozbierané dáta pochádzali z rokov 2010 až 2014. Výsledky jednotlivých testov vedci porovnali so záznamami o znečistení oxidom dusičitým a oxidom siričitým v danom roku. Dáta dokazujú, že čím dlhšie bol človek vystavený znečisteniu, tým vážnejšie boli následky na jeho intelekte. Zároveň bolo možné pozorovať aj krátkodobé účinky zvýšeného znečistenia. Nová štúdia je tak ďalším zo série vedeckých dôkazov, ktoré spájajú znečistené ovzdušie s ničivými účinkami na ľudský mozog a kognitívne schopnosti. DOI: 10.1073/pnas.1809474115


Slovensko je dlhodobo na európskom chvoste v podpore výskumu a vývoja

Slovensko výrazne zaostáva za priemerom EÚ.

BRATISLAVA. Oblasť výskumu a vývoja na Slovensku je z hľadiska finančných prostriedkov poddimenzovaná a výrazne zaostáva za priemerom EÚ. Upozorňuje na to Najvyšší kontrolný úrad (NKÚ). „Sme poslední aj v rámci V4. Kontrola vedeckých parkov a výskumných centier ukázala viaceré nedostatky, ktoré spôsobilo najmä oneskorené a nedostatočné financovanie a tiež neštandardné rozhodnutia riadiacich orgánov projektov z fondov EÚ," informoval agentúru SITA hovorca NKÚ Marek Papajčík. V roku 2015 Slovensko vynaložilo na výskum a vývoj 927 miliónov eur, čo zodpovedalo výške 1,19 percenta HDP. V porovnaní s rokom 2014 to bol výrazný nárast (0,88 percenta), bolo to však spôsobené najmä prílivom finančných prostriedkov z EÚ prostredníctvom štrukturálnych fondov. V roku 2017 však už mali výdavky na vedu a výskum rovnakú úroveň ako v roku 2014 (0,88 percenta). Porovnaním údajov so zahraničím NKÚ konštatuje, že Slovensko figuruje na spodných priečkach v rámci rebríčka krajín EÚ. Zaostávame aj za krajinami V4, najmä za Českou republikou, ktorá napríklad v roku 2016 vynaložila na výskum a vývoj 1,68 percenta HDP, Maďarskom s 1,21 percenta HDP a tiež za Poľskom s 0,97 percenta HDP. Kontrolóri sa pozreli na sedem univerzitných vedeckých parkov a šesť vedeckých centier. Rozpočet na 13 kontrolovaných projektov dosiahol podľa zmlúv takmer 430 miliónov eur. Kontrolóri identifikovali prvý problém v tom, že projekty odštartovali oneskorene, až na konci programového obdobia 2007-2013. Následne v roku 2015, keď mali byť projekty už na konci, sa rozdelili do dvoch fáz. Do druhej fázy sa presunulo šesť projektov, sedem projektov ukončilo práce do konca roku 2015. Projektové aktivity druhej fázy sa začali už z nového programového obdobia 2014 – 2020 v rámci Operačného programu Výskum a inovácie. Rozdelenie na dve fázy malo za následok vyššie náklady pre štát, pretože Univerzita Komenského a Slovenská technická univerzita, ktoré sídlia v Bratislave, mali v druhej fáze stanovený iný pomer spolufinancovania. Kým v prvej fáze bolo možné získať príspevok z eurofondov vo výške 85 percent a s 10-percentným príspevkom štátu (päť percent tvorili vlastné zdroje univerzity), v druhej fáze už bol príspevok zo zdrojov EÚ iba 50 a až 45 percent musel spolufinancovať štát. Vo všetkých projektoch sa darilo vyčerpať takmer všetky rozpočtované prostriedky, okrem Technickej univerzity v Košiciach, ktorá nedokázala vyčerpať takmer štyri milióny eur. V rámci projektov viac ako polovica peňazí smerovala na zariadenia a vybavenie (viac ako 217 miliónov eur) a na nové stavby (128,39 milióna eur). Na druhej strane, na podporné aktivity (riadenie projektu, informovanosť a publicita) boli čerpané finančné prostriedky v rozmedzí len od 0,05 do 10 percent. Dôležitým zistením je tiež to, že interné smernice a analýzy pri budovaní vedeckých parkov si všetky kontrolované subjekty vypracovávali vo vlastnej réžii, okrem Univerzity Pavla Jozefa Šafárika v Košiciach (UPJŠ), ktorá tieto dokumenty zabezpečila dodávateľským spôsobom za takmer 353-tisíc eur. Takéto míňanie peňazí nie je podľa NKÚ v súlade s princípmi efektívnosti a účinnosti. Kontrola v UPJŠ zistila aj ďalšie nedostatky. Fyzická obhliadka priestorov vedeckého parku odhalila, že nebola vytvorená expozícia pre verejnosť, interaktívna tabuľa bola uložená v suteréne v pôvodnom obale ako bola dodaná, projektor, tablety a štyri pracovné stanice boli rozmiestnené na dvoch poschodiach univerzitného vedeckého parku. Expozíciu pre verejnosť vytvorili v novovybudovaných priestoroch až počas kontroly. Kontrolóri tiež zistili, že dva prístroje sa vôbec nenachádzali v priestoroch vedeckého parku, ale boli nainštalované v súkromnej spoločnosti, ktorá ich využívala. Až počas kontroly obidva prístroje premiestnili do priestorov Lekárskej fakulty UPJŠ. Zmluvami o poskytnutí príspevku sa verejné vysoké školy a SAV zaviazali k udržateľnosti vybudovaných univerzitných vedeckých parkov a vedeckých centier. Väčšina projektov nemala vypracovanú komplexnú stratégiu na finančné a personálne zabezpečenie projektov počas fázy udržateľnosti. Chýbajúce financie na vedu v oblasti štrukturálnych fondov neumožňujú rozvoj parkov v takom rozsahu, aby zvýšili šance na presadenie sa v rámci európskeho vedeckého priestoru. NKÚ negatívne hodnotí aj spôsob stanovenia merateľných ukazovateľov. Žiadatelia o príspevok boli povinní vyberať si ich len zo zoznamu, ktorý bol súčasťou výzvy a nemohli si určiť vlastné ukazovatele, ktoré by boli vhodnejšie k stanoveným cieľom projektov. V mnohých prípadoch tak boli určené nezodpovedajúce či logicky nesúvisiace merateľné ukazovatele. Národná autorita pre oblasť externej kontroly upozorňuje vládu na nedostatočné financovanie vedy a výskumu na Slovensku, ako aj na nedostatočné čerpanie pomoci z európskych fondov, ktoré je spôsobené oneskorením schvaľovacích procesov. Ministerka školstva Martina Lubyová súhlasí, že do výskumu musí ísť viac peňazí, či už zo štátneho rozpočtu, alebo súkromných zdrojov. Za vedecké parky však podľa nej zodpovedajú jednotlivé pracoviská. Šéfka rezortu dodala, že všetky eurofondové výzvy, ktoré boli zablokované, sú už k dispozícii prijímateľom. „Z Operačného programu Výskum a inovácie už máme vyhlásených takmer 100 percent prostriedkov," informovala na dnešnom brífingu. Teraz je podľa nej na ministerstve aj prijímateľoch, aby spoločne nastavili podmienky tak, aby sa dali peniaze čo najrýchlejšie čerpať.


Bezpečnostná rada OSN sprísnila sankcie voči Severnej Kórei

NEW YORK. Nedávne severnokórejské testy balistických rakiet vyústili do prísnejších sankcií voči Pchjongjangu, ktoré Bezpečnostná rada OSN schválila v piatok. Päťnásťčlenná rada odhlasovala rezolúciu zavádzajúcu zákaz cestovania a globálne zmrazenie aktív 14 predstaviteľom režimu Kórejskej ľudovodemokratickej republiky. Zmrazenie aktív postihlo aj štyri právnické osoby, vrátane národnej banky KĽDR. Americká veľvyslankyňa pri OSN Nikki Haleyová vyzvala členské krajiny OSN aby prerušili diplomatické styky a akékoľvek obchodné vzťahy s Pchjongjangom, čo predchádzajúce rezolúcie doteraz neumožňovali.


Nemecká ministerka volá do vojny proti Rusku, tvrdí nový hoax

Mediálna alternatíva prevzala článok zo satirického magazínu a nepochopila ho.

„NATO by malo namieriť niektoré svoje jadrové zbrane na Petrohrad, Moskvu a ďalšie veľké ruské mestá. Ak to nejde inak, musíme udrieť ako prví.“ Takmer tisícku zdieľaní, viac ako 500 komentárov a vyše sedemsto lajkov si získal obrázok nemeckej ministerky obrany Ursuly von der Leyen s jej údajným štvavým citátom. Ako zdroj je na obrázku uvedený český server Parlamentní listy a nemecká stránka Berliner Express. Berliner Express článok s takýmto citátom skutočne zverejnil. Problém je v tom, že Berliner Express je satirický magazín, ktorý sa vo svojej vlastnej hlavičke priznáva, že články si často vymýšľa, aby prinútil ľudí viac premýšľať. Parlamentní listy aj facebooková stránka Bratrstvo, ktorá šírila obrázok s vymysleným výrokom, však text nepochopili a vzali vážne. Parlamentní listy dokonca vo svojom článku hovoria, že podľa Leyenovej treba na "putinizmus" nájsť konečné riešenie. Tento termín pochádza z čias nacizmu a akákoľvek odvolávka na takúto nacistickú rétoriku z úst nemeckého politika by v krajine vyvolala obrovský škandál. Na hoax upozornila aj česká stránka Manipulatori.cz. Napíšte nám na hoax@sme.sk Parlamentní listy sa neskôr zbadali a článok bez ďalšieho vysvetlenia stiahli. Ako dôkaz však poslúži jeho verzia archivovaná v službe Google cache. Seriózne médiá pritom pri podobných prípadoch postupujú tak, že svoje pochybenie priznajú a čitateľom sa ospravedlnia. Parlamentní listy mali namiesto stiahnutia článku zverejniť opravu alebo ospravedlnenie. Problémom tiež je, že hoax si žije vlastným životom a nacionalistické skupiny ho naďalej šíria - akoby bol pravdou. Parlamentní listy však dezinformácie šírili už v minulosti, keď zverejnil manipulatívne video z Paríža. Od českých novinárov s vymyslenými identitami preberali aj bludy o chemtrails.


Bankovému sektoru sa darí, jeho zisky rástli

Čisté výnosy z poplatkov a provízií dosiahli ku koncu apríla tohto roka 219,9 milióna

BRATISLAVA. Bankový sektor na Slovensku zaznamenal ku koncu mája zisk 290,5 milióna eur. Medziročne stúpol o 14,05 milióna eur, keďže vlani v rovnakom období banky dosiahli zisk na úrovni 276,4 milióna eur. Vyplýva to z najnovších výkazov zisku a strát, ktoré zverejnila Národná banka Slovenska (NBS). Čisté úrokové príjmy, ktoré sú hlavným zdrojom bánk, ku koncu piateho mesiaca tohto roka dosiahli 717,7 milióna eur. Medziročne sa znížili o 3,2 %. Ako ďalej vyplýva z výkazov ziskov a strát NBS, čisté výnosy z poplatkov a provízií dosiahli ku koncu apríla tohto roka 219,9 milióna eur a medziročne vzrástli o 2,1 %. Bankový sektor dosiahol ku koncu minulého roka zisk 742,3 milióna eur. Medziročne sa zvýšil o 22,5 %. Podľa Slovenskej bankovej asociácie (SBA) významný pozitívny vplyv na ziskovosť bánk mal vlani predaj podielov VISA Europe spoločnosti VISA Inc. "V uplynulom roku ziskovosť pozitívne ovplyvnili aj jednorazové príjmy z dividend a výnosy z finančných operácií," priblížila SBA. Čisté úrokové príjmy bánk klesali už aj vlani.


Čaputová sa stretla so Šefčovičom. V diskusii na Markíze

Pozrite si jeden z posledných prezidentských duelov pred druhým kolom volieb.

BRATISLAVA. Prezidentskí kandidáti Zuzana Čaputová a Maroš Šefčovič odmietajú pochybnosti o financovaní svojich kampaní. Hovorili o nich v utorkovom dueli prezidentských kandidátov na TV Markíza. Podľa Šefčoviča majú jeho podporovatelia dôvody aj prostriedky na jeho podporu, zdá sa mu však, že sa ich médiá snažia zastrašiť. Čaputová odmieta, že by došlo k prekročeniu limitu na kampaň tým, že prevzala niektoré reklamné plochy Roberta Mistríka, ktorý sa prezidentskej kandidatúry vzdal v jej prospech. Podľa jej slov tieto plochy odkúpila, čiže sa do jej výdavkov započítali. Kandidáti hovorili aj o zahraničnej politike či kampani svojho protikandidáta.


Odchodom Británie sa zníži objem prostriedkov na kohéznu politiku

Odchod Británie by mohlo pocítiť aj Slovensko.

BRATISLAVA. Odchod Veľkej Británie z Európskej únie (EÚ) sa podpíše pod zníženie prostriedkov na politiku súdržnosti a regionálny rozvoj. Menej peňazí by mohlo byť aj v Kohéznom fonde EÚ, keďže v súčasnosti je Veľká Británia čistým prispievateľom do neho, teda viac dáva, ako dostáva. To by mohlo pocítiť aj Slovensko, ktoré čerpá prostriedky na zníženie ekonomických a sociálnych rozdielov. Úrad podpredsedu vlády pre investície a informatizáciu Richarda Rašiho (Smer-SD) vyčíslil, že podľa návrhu Európskej komisie (EK) by finančná obálka Slovenska na politiku súdržnosti EÚ na obdobie rokov 2021 až 2027 mala klesnúť o 10 percent zo 14,8 miliardy eur na 13,3 miliardy eur v bežných cenách. "Slovensko však podľa návrhu EK i naďalej zostáva po Estónsku krajinou s druhou najvyššou intenzitou pomoci na obyvateľa v EÚ," vyčíslil tlačový odbor úradu. Rašiho úrad popri znížení prostriedkov na politiku súdržnosti a regionálny rozvoj považuje za problematické predovšetkým zníženie prostriedkov na Kohézny fond EÚ, a to o 37 percent v bežných cenách. "Keďže Kohézny fond EÚ je určený len pre 15 členských krajín EÚ, vrátane Slovenska, ktorých hrubý domáci produkt (HDP) je nižší ako 90 percent priemeru štátov EÚ, jeho značné zníženie bude mať neproporčne veľký dosah práve na najmenej rozvinuté krajiny, ktorým je primárne politika súdržnosti určená," predpokladá úrad. Podľa Ministerstva financií (MF) SR sa nedá vylúčiť "riziko limitovaného zvýšenia" odvodov Slovenska do rozpočtu EÚ v rokoch 2019 a 2020. "Odchodom Spojeného kráľovstva odíde z EÚ významný prispievateľ do spoločného rozpočtu. MF SR sa však na toto riziko pripravuje a súčasné snahy Európskej komisie o čiastkovú dohodu so Spojeným kráľovstvom v rozpočtovej oblasti môžu toto riziko výrazne zredukovať," doplnil tlačový odbor rezortu. Z dlhodobejšieho hľadiska však forma brexitu nemá podľa MF SR vplyv na predikcie odvodov Slovenska do rozpočtu EÚ, keďže už v základnom scenári ministerstvo nepočíta s príspevkami Spojeného kráľovstva do rozpočtu Únie po roku 2020.


S nadstavbou základnej školy v Jarovciach začnú najskôr v júli

Nadstavbu musia dokončiť do začiatku nového školského roka, inak nebudú mať kde umiestniť 36 prvákov.

BRATISLAVA. Stavebné práce na nadstavbe základnej školy (ZŠ) v bratislavskej mestskej časti Jarovce za takmer 648.000 eur sa začnú najskôr v júli. Stavebné konanie bolo dočasne prerušené, obec momentálne čaká na územné rozhodnutie. Pre TASR to v piatok potvrdil starosta Pavel Škodler. "My sme rátali s tým, že celý administratívny proces vybavíme oveľa skôr, prekvapilo nás, že aj keď nerozširujeme budovu, potrebujeme územné rozhodnutie, takže teraz na to čakáme", uviedol Škodler s tým, že veria, že do školských prázdnin budú mať stavebné povolenie. Ak totiž nadstavba nebude do začiatku školského roka 2017/2018 hotová, nebudú mať kde umiestniť 36 prvákov z Jaroviec. Obec preto uvažuje o možnosti dočasných kontajnerových tried, alebo vytvorení tried v náhradných budovách, ktoré patria Miestnemu úradu v Jarovciach. "Vysúťažená stavebná firma nám prisľúbila, že do troch mesiacov od začatia práce dokončia a v prípade potreby budú robiť aj v noci za príplatky, takže mohlo by to byť hotové aj skôr", doplnil starosta. Nadstavbou základnej školy, ktorá je podľa starostu najnáročnejší projekt, aký táto bratislavská mestská časť v posledných desaťročiach riešila, by malo v škole pribudnúť šesť až osem nových tried. Priestorové problémy riešili v tomto školskom roku v ZŠ v Jarovciach zrušením kabinetov a odborných učební. Na nadstavbu školy o jedno poschodie, ktorú plánovali už dávnejšie, chýbali obci peniaze. Tie prišli do obecného rozpočtu minulý rok za predaj pozemkov pod budúcu diaľnicu D4. Rekonštrukcia školy by podľa starostu mala byť v každom prípade hotová do konca tohto roka.


STĹPČEK ŠÉFREDAKTORKYNech pokoj naplní viac ako len naše domovy

Lebo akosi nevieme ten pocit, že svet nie je proti nám, preniesť do všedných dní.

Svet na chvíľu stíchne. Jasnejšie počujeme hlas blízkych. Aj vlastný. Lebo nekričíme. Na chvíľu uveríme, že svet nie je nevraživé miesto, kde na každom rohu striehnu príšery. Aj tie naše. Ale akosi nevieme ten pocit, že svet nie je proti nám, preniesť do všedných dní. Lebo neveríme, že sme aj tvorcovia, nielen obete. Stromček, elektrické sviečky a plastové hviezdičky sú len kulisy, ak nevieme otvoriť svoju dušu, aby tá prijala do seba viac ako len vlastnú rodinu. Ak svoje hodnoty, ktoré nás prenášajú aj cez zdanlivo nepreklenuteľné priepasti, vyhodíme ako šuštiaci baliaci papier z darčekov, ktoré sme vlastne ani nepotrebovali, ostaneme prázdni. A ľahšie nás potom niektorí naplnia pocitom, že sme uprostred vojnového poľa, kde stojíme proti všetkým, čo nie sú s nami. A ostaneme sami. Nech pokoj naplní viac ako len naše domovy. A nech sviatky trvalejšie umocnia to, čo z nás robí dobrých ľudí.


Hviezda BJD Nik West: Musela som mať chlapčenské meno, ak som chcela hrať

Basgitaristka speváka Princea hovorí, že bude učiteľkou v jeho dome.

V Arizone, jej rodnom meste, veľa príležitostí zahrať si v kapele nedostala. Hviezda Bratislavských jazzových dní Nik West síce hudbu neštudovala, no zdalo sa jej, že má talent na basgitaru. Pravidelne navštevovala inzertnú stránku Craiglist, mnohé kapely tam hľadali hudobníkov. Keď sa im však ozvala, poslala im svoje nahrávky a svoj profil, nikto neodpovedal. Dlho rozmýšľala, v čom bude problém. „Napadlo mi, že si skrátim meno z Nickie na Nik West, aby si mysleli, že som chlapec. Krátko na to som dostala prvý telefonát. Vypovedá to o mnohom,“ povedala novinárom počas Bratislavských jazzových dní. Tam už bola jednou z najväčších hviezd. Kým ona zažívala predsudky, keď chcela ako dievča hrať rock a divokú hudbu, dnes sa veci zmenili. „Zdá sa mi, že byť ženou basgitaristkou je teraz štýlové. Každý ju chce v kapele. Zrejme preto, že publiku sa páči, keď žena vie hrať dobre na hudobný nástroj.“ Na najväčší slovenský džezový festival do Bratislavy prišla dvadsiatnička Nik West už s vlastnou kapelou. Je síce mladá, no vystupovala s mnohými hudobnými hviezdami. Bola v skupine s Marcusom Millerom, Johnom Mayerom, vidieť ste ju mohli v muzikálovom seriáli Glee, jedna spolupráca sa však na nej podpísala viac ako ostatné. Donedávna bola basgitaristkou a blízkou priateľkou speváka Princea, ktorý hudobný svet opustil v apríli tohto roku. West si spomína na okamih, keď s ním mala prvý raz hrať: „Bola som úplne vydesená. Zrazu som musela byť tak dobrá ako všetci jeho predchádzajúci špičkoví basgitaristi. On však len prišiel ku mne a povedal mi, nech sa nebojím, nech som sama sebou. To podľa neho stačilo.“ Na koncerte si ho pripomenula niekoľkými piesňami. Na Princeovi obdivovala, že chcel inšpirovať ľudí k tomu, aby sa naučili hrať na nástroj. Zručných hudobníkov nikdy nie je dosť, preto chcel Prince vo svojom dome Paisley Park vytvoriť letnú školu pre deti. Nik West vo februári, dva mesiace pred smrťou oslovil, aby sa stala učiteľkou v tomto projekte. Súhlasila. Je možné, že škola vznikne aj po jeho smrti? „Určite,“ potvrdzuje. Nik West však zrejme učiť inak než iní. Na umeleckú školu nechodila, hrať ju naučil otec, keď mala trinásť rokov. Nešiel podľa žiadnej príručky. Motivoval ju, nech sa sústredí len na to, čo v hudbe počuje a čo z nej cíti. „Nič lepšie sa mi nemohlo stať. Rozumiem pocitom, z ktorých hudba vzniká a nie tomu, ako vyzerá na papieri,“ dodáva.   Tento text ste mohli čítať vďaka tomu, že platíte za obsah. Vážime si to.


Najstarší, najťažší a najprestížnejší. The Open Championship bude mať prvýkrát slovenskú účasť

BRATISLAVA. Jeho história siaha až do polovice devätnásteho storočia a je označovaný za najprestížnejší a najťažší major turnaj golfovej sezóny. V severoírskom klube Royal Portrush sa uskutoční od štvrtka do nedele už 148. ročník The Open Championship s celkovou dotáciou 10,75 milióna amerických dolárov. Medzi 156 hráčmi, ktorí budú bojovať o trofej na tradičnom pobrežnom linksovom ihrisku figuruje prvýkrát v dejinách aj slovenský reprezentant Rory Sabbatini. Od roku 1860 triumfovalo na The Open viacero hviezd svetového golfu. V minulosti to boli Američan Jack Nicklaus či Angličan Nick Faldo, zo súčasných hráčov uspeli Američan Tiger Woods, Severný Ír Rory McIlroy a obhajcom titulu z vlaňajška je Talian Franceso Molinari. Vyrastal som však na linksových ihriskách a som zvyknutý na nich hrať. Budem sa preto snažiť tieto skúsenosti zúročiť vo svoj prospech. Pred štartom aktuálnej edície je okruh favoritov široký. Skloňujú sa mená ako Brooks Koepka, Dustin Johnson, Jordan Spieth, Justin Rose a šancu zvíťaziť majú aj spomenutí McIlroy s Woodsom. Najúspešnejším mužom major turnajov od roku 2017 je Koepka. Dvadsaťdeväťročný líder svetového rebríčka získal v priebehu troch sezón už štyri trofeje, keď dvakrát zvíťazil na US Open a na PGA Championship. Úspech z ihrísk vo Veľkej Británii však v jeho zbierke zatiaľ chýba. Preto mu bude v Royal Portrush pomáhať lokálny caddy Ricky Elliott. "Pri každej jamke mi povie, čo mám robiť. Hral na tomto ihrisku viackrát ako ktokoľvek iný. Pred turnajom sme si zavolali a mali sme asi 30-minútovú konverzáciu. Všetko bral s ľahkosťou a vtipkoval. Presne takého človeka potrebujem, pretože ja sa pri hre rád usmievam a zabávam," cituje Koepku agentúra AP. Tohtoročným major podujatiam zatiaľ kraľujú Američania. Na Masters zvíťazil Woods, na PGA Championship Koepka a na US Open Gary Woodland. Ak by uspel niekto z USA aj na The Open, hráči z jednej krajiny by ovládli všetky štyri najprestížnejšie turnaje sezóny prvýkrát od roku 1982. Najmä triumf 43-ročného Woodsa zarezonoval vo svete športu, keďže po dlhotrvajúcich osobných aj zdravotných problémoch si pripísal už pätnáste víťazstvo na podujatiach kategórie major. Historicky je na tom lepšie už iba Nicklaus, ktorý má na konte 18 titulov. Zaujímavosťou je, že Woods od Masters odohral len tri turnaje. "Ak by som hral veľa, nebol by som medzi profesionálmi takto dlho. Verím však, že som sa dostatočne pripravil," uviedol pre web pgatour.com. Premiérovo v bohatej histórii The Open Championship figuruje v štartovej listine aj slovenský reprezentant. Juhoafrický rodák Rory Sabbatini odcestoval do Severného Írska v dobrej forme, keďže v aktuálnej sezóne sa vo svetovom rebríčku zlepšil o viac ako sto miesto a momentálne figuruje na 89. pozícii. "Je to posledný major sezóny, na ktorom sa vždy predstaví náročná konkurencia. Vyrastal som však na linksových ihriskách a som zvyknutý na nich hrať. Budem sa preto snažiť tieto skúsenosti zúročiť vo svoj prospech. Očakávam ťažké podmienky, môže pršať aj fúkať silný vietor. Bude to týždeň o trpezlivosti, počas ktorého musím zostať verný svojej hre," zhodnotil 43-ročný hráč na tlačovej konferencii pred odchodom na Britské ostrovy. Program 148. ročníka The Open Championship odštartuje vo štvrtok už skoro ráno, prví golfisti sa dostanú na ihrisko o 7.35 h SELČ. Sabbatini absolvuje úvodný odpal o 13.09 h SELČ, spoločnosť na mu budú robiť Kórejčan Hwang Inn-choon a Američan Stewart Cink. Par ihriska je stanovený na 71 úderov.


Ministerstvo vyčlenilo na projekt smart city milión eur

Ide o dotáciu na podporu malých a stredných podnikov.

BRATISLAVA. Rezort hospodárstva vyčlenil viac ako jeden milión eur na podporu smart city projektov, ktoré by mali pomôcť zlepšiť život v slovenských mestách. Ide o dotáciu na podporu malých a stredných podnikov pri zavádzaní inovatívnych riešení v mestách. Ministerstvo hospodárstva tak nadviazalo na minuloročnú priamu podporu, v rámci ktorej bolo prerozdelených takmer 500-tisíc eur. Žiadosti je možné predkladať do 4. októbra. Podľa generálnej riaditeľky sekcie podnikateľského prostredia a inovácií Miriam Letašiovej sa ministerstvo rozhodlo pokračovať v podpore projektov inteligentných miest aj v tomto roku na základe minuloročného záujmu podnikov aj samospráv. Pripomenula, že v prípade pilotnej výzvy išlo o prvý podporný mechanizmus pre smart city riešenia priamo zo štátneho rozpočtu. "Firmy prichádzali so zmysluplnými projektmi a riešeniami, ktoré môžu pomôcť mestám a predovšetkým obyvateľom zlepšiť kvalitu života," uviedla Letašiová. Aktuálna výzva je určená na vypracovanie štúdií uskutočniteľnosti jednotlivých projektov, kde môžu firmy získať až 20.000 eur, a po tomto zhodnotení projektu, jeho slabých a silných stránok, môžu firmy dostať na jeho realizáciu až 150.000 eur. V pilotnej výzve vyhlásenej v roku 2018 ministerstvo podporilo desať projektov inovatívnych malých a stredných firiem v rôznych oblastiach technológií, ktoré mali zlepšiť život obyvateľov Bratislavy, Nitry, Banskej Bystrice, Trenčína, Trnavy, Popradu, Hlohovca, Banskej Štiavnice, Dolného Kubína a Senca. Ich realizáciu MH podporilo sumou takmer 500.000 eur a mali by byť dokončené do marca 2020. Rozdielom v porovnaní s doterajšími schémami, ktoré realizuje rezort v oblasti podpory malých a stredných podnikov, je spolupráca medzi podnikmi a mestami. Týmto spojením, ktoré je založené na vzájomnej dohode, sa rezort snaží o lepšie využitie verejných zdrojov.


Banky, ktoré nechcú stratiť po brexite prístup na trh, musia mať dosť veľkú centrálu

FRANKFURT NAD MOHANOM. Banky z Británie, ktoré po brexite nechcú stratiť prístup na spoločný európsky trh, si budú musieť v Európskej únii (EÚ) vytvoriť dostatočne veľké centrály, ak chcú získať bankovú licenciu. Vyhlásila to Sabine Lautenschlägerová, podpredsedníčka Rady pre dohľad Európskej centrálnej banky (ECB), ktorá dohliada na finančné ústavy v eurozóne. Lautenschlägerová doslova uviedla, že banky, ktoré si chcú udržať tzv. pasové práva budú musieť "zapustiť silné korene" v EÚ. Licenciu na podnikanie získajú len tie, ktoré budú mať dostatok lokálnych zamestnancov a prevádzkovú nezávislosť. Európske licenčné úrady neakceptujú spoločnosti, ktoré budú len "prázdnymi ulitami". Banky v Londýne môžu v súčasnosti podnikať v celej EÚ vďaka tzv. pasovým právam. Ale o tie prídu, ak Británia uprednostní tzv. tvrdý brexit, teda nielen rozvod s Bruselom, ale aj odchod zo spoločného európskeho trhu. Európske finančné centrá, ako sú Frankfurt nad Mohanom a Dublin už súťažia o to, kto priláka londýnske banky. Lautenschlägerová je podpredsedníčka Rady, ktorá dohliada na banky v EÚ.


Súd nariadil stiahnuť z trhu krém, ktorý sa podobá na Indulonu

Český výrobca balí krém na ruky do túb, ktoré majú podobný dizajn, ako známa Indulona. V cene je výrazný rozdiel.

BRATISLAVA. Z obchodov musí nateraz zmiznúť deväť druhov krému na ruky Isolda, ktoré vyrába česká spoločnosť Cormen. Ich obaly sa totiž nápadne podobajú na Indulonu. Neodkladné opatrenie o zastavení distribúcie krému Isolda a jeho stiahnutí z trhu vydala predminulý týždeň vo štvrtok sudkyňa Okresného súdu Bratislava I. Zuzana Moťovská Dobošová, rozhodnutie má denník SME k dispozícii. Žalobu na Cormen podala firma Saneca Trade, distribútor krému Indulona. Saneca viní konkurenta z napodobňovania obalu a teda nekalej súťaže. Či Cormen naozaj poškodil Indulonu, súd zatiaľ nerozhodoval. Neodkladné opatrenie je len predbežný verdikt, aby sa odvrátila hroziaca ujma. „Naliehavosť potreby upraviť pomery medzi stranami sporu vychádza z toho, že konanie spoločnosti Cormen, ktorým uvádza na trh výrobok v obale, ktorý by mohol byť na prvý pohľad zameniteľný s obalom krémov Indulona, môže spôsobiť žalobcovi ujmu v podobe odlivu zákazníkov,“ píše Moťovská Dobošová. Spor súvisí s novými obalmi, do ktorých Saneca začala plniť Indulonu vlani. Najprv pre Českú republika, od 1. januára tohto roka sa krém  v nových tubách predáva aj u nás. O mesiace nato vraj zmenil dizajn obalov aj výrobca konkurenčného krému Isolda. „Uviedol na trh výrobok v obale s úplne novým grafickým dizajnom, ktorý vo veľkej miere kopíruje dizajn krémov na ruky Indulona a je s nimi na prvý pohľad zameniteľný,“ tvrdí Saneca v žalobe. Obaly sú podobné farebne, v orientácii nápisu, rozložení textu a aj vo výbere niektorých ilustračných fotografií. Saneca v žalobe píše, že do vynovenia dizajnu Indulony investovala 130-tisíc eur a každoročne dáva ďalších 1,5 milióna eur do marketingových aktivít na podporu predaja krému. Podnik argumentuje, že keby súd predbežné opatrenie nevydal, vyšli by tieto peniaze navnivoč. „Popri marketingu svojho výrobku Indulona by sme nechcene propagovali výrobok žalovaného, ktorý je ľahko zameniteľný,“ píše Saneca. Na Okresnom súde Bratislava I. už  raz Saneca neuspela s návrhom na vydanie predbežného opatrenie, bolo to začiatkom leta. Teraz jej súd vyhovel, pretože priložila nové dôkazy. Napríklad podrobný rozpis strát, ktoré by jej ďalším predajom krému Isolda hrozili a najmä prieskum z obchodných sietí. Vyplynulo z neho, že až tretina zákazníkov označila krém Isolda tak, že pravdepodobne ide o krém Indulona (prieskum sa realizoval na zákazníkoch v Česku). Moťovská Dobošová v rozhodnutí vysvetlila, že sa od začiatku leta zmenila aj situácia na trhu, keďže vtedy sa ešte dopredávala Indulona v starých obaloch. „V čase podania prvého návrhu nemuselo byť ešte zrejmé a nebolo ešte možné preukázať, aký dopad môže mať vykonané zmeny na spotrebiteľov, u ktorých sa nové obaly len postupne dostávajú do povedomia, a teda len postupne sa rozvíja rozlišovacia schopnosť nových obalov,“ napísala sudkyňa. Indulona a Isolda majú aj výrazne rozdielne ceny. Napríklad 85-mililitrové balenie olivovej Indulony sa v internetových obchodoch predáva za 1,59 eura, olivová Isolda okolo 70 centov. Český výrobca priemyselnej a domácej drogérie Cormen, do ktorého portfólia patrí Isolda, je v obchodnom registri zapísaný od roku 1998. Poslednú účtovnú závierku má zverejnenú za účtovný rok 2014, kedy vykázal tržby z predaja vlastných výrobkov vo výške 119 miliónov korún (4,3 mil. eur podľa vtedajšieho kurzu). Výrobcom krému Indulona je slovenská firma Saneca Pharmaceuticals, vlani vykázala obrat 57,8 milióna eur. Okrem kozmetiky vyrába aj lieky.   Tento text ste mohli čítať vďaka tomu, že platíte za obsah. Vážime si to.


Kampaň Do práce na bicykli odštartovala na pôde ministerstva dopravy

BRATISLAVA. Vo vyše 81 mestách a obciach na Slovensku bude od 1. mája do 31. mája prebiehať kampaň Do práce na bicykli. Jej cieľom je podporiť cyklistickú dopravu ako ekologickú, zdraviu prospešnú alternatívu voči automobilovej doprave. Kampaň v pondelok slávnostne otvorili na pôde Ministerstva dopravy a výstavby (MDV) SR za účasti štátnych tajomníkov Ladislavy Cengelovej a Petra Ďurčeka. "Mesiac máj je pre nás každoročne mesiacom cyklodopravy a nemotorovej dopravy. Kampaňou Do práce na bicykli chceme vyjadriť nielen marketingovú podporu ekologickým formám dopravných prostriedkov. S naším tímom riešime, ako upraviť zákony, aj nastaviť podmienky tak, aby sa cyklistom žilo lepšie. Vnímame dopravné problémy miest a obcí a chceme ich riešiť aj takouto formou podpory," opísal minister dopravy Árpád Érsek. Do kampane sa doposiaľ zaregistrovalo 7800 cyklistov, čím sa pomaly blíži k minuloročnému počtu účastníkov. Registrácia pre tímy či jednotlivcov zostane však podľa hovorkyne rezortu dopravy Karolíny Duckej otvorená do 5. mája. "Súťažiaci budú počas celého mesiaca máj dochádzať do zamestnania na bicykli a budú si o tom viesť evidenciu v zmysle štatútu súťaže. Potrebné informácie o súťaži a o možnosti prihlásiť sa do nej nájdu na internetovej stránke www.dopracenabicykli.eu," priblížila Ducká. Cyklisti dochádzajúci do práce môžu pritom v tomto roku využiť mobilnú aplikáciu, ktorá bude zaznamenávať ich pohyb. Samosprávy sa tak dozvedia, kadiaľ cyklisti v skutočnosti jazdia, a kde vzniká dopyt po nových cyklotrasách.


Nahradiť výrobu v Číne bude náročné, upozorňujú americké firmy Washington

WASHINGTON. Viaceré americké firmy varovali v súvislosti s pripravovanými novými clami na čínske produkty, že majú len málo možností nahradiť Čínu pri výrobe odevov, elektroniky či iných spotrebných tovarov. Firmy prezentovali svoj postoj v pondelok (17. 6.), v prvý deň vypočutia v súvislosti s plánmi americkej vlády uvaliť 25-percentné dovozné clá na čínske produkty za vyše 300 miliárd USD (267,05 miliardy eur). Proces vypočutia potrvá celkovo sedem dní. Trump a niektorí predstavitelia jeho vlády sa už skôr vyjadrili, že zvýšené clá na zvyšný čínsky tovar dovážaný do USA urýchlia presun výroby do iných krajín. V prípade niektorých firiem sa tak už deje, ale zástupcovia mnohých amerických podnikov počas terajšieho vypočutia pred zástupcami Úradu obchodného splnomocnenca USA, ministerstva obchodu a iných federálnych inštitúcií uviedli, že dovoz produktov či komponentov z iných krajín im zvýši náklady. V niektorých prípadoch aj výraznejšie, než im spôsobia zvýšené clá na čínske produkty. Niektoré firmy poukázali na to, že presun prevádzok do Vietnamu a iných krajín v oblasti nebude v najbližších rokoch možný. Dôvodom sú nedostatočné zručnosti a infraštruktúra v týchto oblastiach. Čína je totiž dominantná pri produkcii veľkého počtu rôznych výrobkov, od obuvi cez spotrebnú elektroniku až po produkciu kontajnerových portálových žeriavov. Niektorí producenti upozornili, že hrozí zníženie kvality a zvýšenie cien, a presúvanie do iných krajín nič nevyrieši. "Tých 25 % je pre nás úder do hlavy," povedal Rick Helfenbein, prezident Združenia amerických výrobcov odevov a obuvi. "Ak by sme mohli presunúť viac produktov mimo Číny, urobíme to. Nie sme toho však schopní". Podobne Mark Flannery, prezident firmy Regalo International z Minnesoty, ktorá vyrába detské bezpečnostné zábrany, autosedačky a detské ihriská, poukázal na neporovnateľné vyššie náklady pri presune výroby do Vietnamu a v prípade, že by sa produkcia presunula do Mexika, boli by náklady ešte vyššie. Navrhovaný zoznam, ktorý by mal byť pripravený pre Trumpa na rozhodnutie do 2. júla, zahrnuje takmer všetky spotrebné produkty. To znamená, že môže mať výrazný vplyv na ceny, a tým predaj v predvianočnom období, najmä čo sa týka mobilných telefónov, počítačov alebo hračiek. Trump vyhlásil, že v súvislosti s clami sa chce stretnúť s čínskym prezidentom Si Ťin-pchingom počas samitu predstaviteľov G20 v japonskej Osake. Samit sa uskutoční 28. a 29. júna. Ani jedna z vlád zatiaľ schôdzku, ktorú požaduje Trump, nepotvrdila.


V Maďarsku zomrelo šesťročné dievča po zrútení preliezky

Na zlý stav zariadení na dvore škôlky už dávnejšie upozorňovali obyvatelia obce.

BUDAPEŠŤ. Pod prevrátenou preliezačkou v severomaďarskej obci Csány zahynulo vo štvrtok šesťročné dievčatko. Dve ďalšie deti utrpeli ľahšie poranenia, informoval agentúru MTI hovorca polície Hevešskej župy Bálint Soltész. Záchranári sa dlho pokúšali oživiť dieťa, avšak neúspešne. Dve ľahšie zranené deti previezli do nemocnice, povedal hovorca maďarských záchranárov Pál Győrfi. Polícia začala trestne stíhať neznámu osobu pre trestný čin všeobecného ohrozenia pri výkone povolania. Okolnosti tragédie preverí expertíza. Preliezačka miestnej škôlky mala drevený rám, ktorej časti pod zemou boli zhnité. Na zlý stav zariadení na dvore škôlky už dávnejšie upozorňovali obyvatelia obce, uviedla verejnoprávna televízna stanica M1.